**MINISTRU PREZIDENTA MĀRA KUČINSKA**

**IKGADĒJAIS ZIŅOJUMS SAEIMAI**

**PAR MINISTRU KABINETA PAVEIKTO**

**UN IECERĒTO DARBĪBU**

**Rīgā, 2018. gada februāris**

**Ievads**

Pašreizējais Ministru kabinets savu darbu uzsāka 2016. gada 11. februārī, turpinot virzību uz valsts attīstības mērķu sasniegšanu un nosakot par savām prioritātēm tautsaimniecības stiprināšanu, valsts drošību un nacionālo identitāti, demogrāfiskās situācijas uzlabošanu, ģimenes dzīves kvalitāti un sociālo nodrošinājumu, reformas izglītībā un zinātnē un reformas veselības aprūpē.

Ikvienas reformas atbildīgai īstenošanai ir nepieciešams laiks, rūpīga datu un ietekmes analīze, jāpieņem virkne lēmumu un politisku izšķiršanos. Valdības darba divi gadi aizvadīti rūpīgā šo reformu plānošanā un īstenošanas uzsākšanā un ļauj atskatīties uz paveikto, vērtējot iesākto pārmaiņu tālāko ietekmi un rezultātus.

Valdība strādā komandā, kopīgi uzņemoties atbildību par izvēlēm, kas veido valsts politiku un apzinoties, ka katrs pieņemtais lēmums atstāj ietekmi uz to, kādā Latvijā dzīvosim nākotnē. Valdības darbs šajā laikā bijis dinamisks, prasot drosmīgus un pārdomātus soļus un ņemot vērā iekšpolitisku un ārpolitisku apstākļu maiņu, lai virzītos uz Latvijas konkurētspējas un iedzīvotāju labklājības un iespēju uzlabošanu ilgtermiņā. Nenoliedzami, ka tieši 2017. gadā tika pieņemti daudzi nozīmīgi lēmumi, īpaši attiecībā uz valsts nodokļu sistēmas un veselības aprūpes finansēšanas sistēmas darbību, tautsaimniecības attīstību veicinošu enerģētikas politiku, kā arī izglītības kvalitātes un konkurētspējas palielināšanu.

Vienlaikus valdības darba kārtība ietver ne tikai reformu īstenošanu iepriekš minētajās jomās. Visā tās darbības periodā rūpīgi tika uzraudzīta valsts ilgtermiņa attīstības mērķu un valdības deklarācijas īstenošana, monitorējot konkrētu uzdevumu izpildes progresu un pielāgojot uzdevumu izpildi aktuālajai politiskajai un ekonomiskajai situācijai.

Sagatavotajā ziņojumā ir apkopoti būtiskākie un katrā nozarē aktuālākie paveiktie darbi un uzdevumi, kas tika īstenoti valdības pilnvaru laikā. Ziņojumā arī tiek norādīti galvenie darbi, kurus plānots īstenot līdz valdības pilnvaru termiņa beigām. Ziņojuma struktūra veidota atbilstoši valdības deklarācijā norādītajām piecām prioritārajām valdības darbības jomām.

Ziņojumā iekļauts arī “Nacionālā attīstība plāna 2014.-2020. gadam (NAP2020) un Latvijas ilgtspējīgas attīstības stratēģijas līdz 2030. gadam īstenošanas uzraudzības ziņojums”, kurā ietverts valsts attīstības mērķu un uzdevumu sasniegšanas un aktualitātes izvērtējums, kā arī Latvijas konkurētspējas novērtējums. Uzraudzības ziņojumā identificētas jomas, kurās atbilstoši NAP2020 mērķiem virzība bijusi visveiksmīgākā, gan arī politikas, kur progress līdz šim nav bijis vērojams. Balstoties uz veikto analīzi, uzraudzības ziņojumā sniegtas rekomendācijas turpmākajam periodam, kas vērstas gan uz valsts un tautsaimniecības konkurētspējas veicināšanu, gan arī nevienlīdzības un risku mazināšanu, ņemot vērā sociālekonomiskās un ģeopolitiskās izmaiņas.

Ministru prezidenta ikgadējais ziņojums Saeimai ir sagatavots atbilstoši Saeimas kārtības ruļļa 118.1 panta pirmajai daļai, Ministru kabineta iekārtas likuma 15. panta sestajai daļai, Nacionālās drošības likuma 9. panta 2. punktam un Attīstības plānošanas sistēmas likuma 12. panta astotajai daļai.

# Tautsaimniecības stiprināšana

Latvijas ekonomikas izaugsme 2017. gadā bija ievērojami straujāka nekā iepriekšējos gados; IKP pieauga par 4,5%, ir pārsniegts līdz šim augstākais – 2007. gada līmenis. Eksporta apjomi ir sasnieguši vēsturiski augstāko līmeni; 2017. gadā ik ceturksni Latvijas uzņēmēji ir eksportējuši preces un pakalpojumus gandrīz 4 miljardu EUR vērtībā.

Nozaru griezumā īpaši iepriecina spēcīgā izaugsme apstrādes rūpniecībā, kur ražošanas apjomi 2017. gadā palielinājās par 8%. Pieaugums bija visās lielākajās apstrādes rūpniecības apakšnozarēs – mašīnbūvē un metālapstrādē, elektronisko un optisko iekārtu ražošanā, ķīmiskā rūpniecībā, nemetālisko minerālu ražošanā, pārtikas rūpniecībā, kokapstrādē. Straujš pieaugums bija vērojams būvniecībā, programmēšanas industrijā un informācijas pakalpojumos.

2017. gada 3. ceturksnī vidējā bruto darba samaksa sasniedza 925 euro; nav pazīmju, kas liecinātu, ka darba samaksas pieauguma tempi varētu mazināties, jau tuvākajā laikā vidējā alga pārsniegs 1000 EUR. Jūtami uzlabojumi darba tirgū un ienākumu kāpums sekmē iedzīvotāju patēriņa pieaugumu. Iedzīvotāju ekonomiskās aktivitātes līmenis un nodarbinātības līmenis pašlaik ir sasnieguši līdz šim vēsturiski augstākās atzīmes. Līdz ar darbaspēka pieprasījuma pieaugumu un piedāvājuma samazinājumu, turpina kristies arī bezdarbs. Lai arī darbaspēka izmaksas aug straujāk par darba ražīgumu, Latvija saglabā savu konkurētspēju

Neraugoties uz straujo ekonomikas attīstību, tiek noturēta makroekonomiskā stabilitāte, nav klasisko ekonomikas pārkāršanas pazīmju. Par to liecina zems valsts parāds, budžets, kas ir tuvu līdzsvaram, sabalansēta maksājuma bilance.

2018. gadā ir jāfokusējas nevis uz pieprasījuma mazināšanu jeb izaugsmes bremzēšanu, bet gan uz tautsaimniecības piedāvājuma jeb ražošanas kapacitātes veicināšanu. Ņemot vērā labvēlīgo konjunktūru – ekonomisko izaugsmi ES valstīs (kas ir lielākais Latvijas preču noieta tirgus), kā arī pieejamās ES fondu investīcijas – arī 2018. gadā saglabāsies strauja izaugsme**.**

## Investīciju piesaiste

Pēc vājiem rādītājiem pēdējos trīs gados, 2017. gadā salīdzinot ar 2016. gadu, ārvalstu tiešo investīciju neto plūsma palielinājās vairāk nekā piecas reizes, gada trīs ceturkšņos sasniedzot 3,6% no IKP. 2017. gadā ir intensificētas ārvalstu tiešo investīciju piesaistes aktivitātes, papildinot esošo reaktīvo investīciju piesaistīšanu ar Latvijā esošo ārvalstu investoru apkalpošanu paplašināšanās virzienā un proaktīvu investoru uzrunāšanu. Vienlaikus tiks pastiprināts darbs ar vietējiem investoriem, atrodot efektīvu risinājumu Latvijā jau veiksmīgi strādājošu uzņēmumu un investīciju projektu identificēšanai, kā arī šo projektu realizācijas atbalstam.

2018. gadā turpinās lielo investīciju projektu īstenošana enerģētikā (Igaunijas – Latvijas trešais starpsavienojums, Kurzemes loks), vides aizsardzībā (Inčukalna sērskābais gudrona dīķis) un transportā (Krievu sala); sāksies reālais darbs Inčukalna gāzes krātuves modernizēšanā un Rail Baltica projektēšanā.

Finansiāli apjomīgākie projekti, par kuru īstenošanu 2017. gadā noslēgti līgumi par ES fondu piesaisti investīcijām Latvijā, ir Rīgas tramvaja infrastruktūras attīstība par 65,7 miljoniem eiro, Daugavas stadiona rekonstrukcija par 37,6 miljoniem eiro, “Latvijas dzelzceļa” Daugavpils pieņemšanas parka un tam piebraucamo ceļu attīstība (37 miljoni eiro).

Turpinās darbs 15 potenciālu investīciju projektu sagatavošanā, iesaistot arī Latvijas uzņēmumus un nevalstiskās organizācijas. Vienotas pieejas ietvaros konkrētiem potenciāliem lielajiem ārvalstu investoriem domātie piedāvājumi tiek gatavoti, sadarbojoties ar konkrētās nozares pārstāvošajiem Latvijas uzņēmumiem un augstskolām.

2018. gadā, izmantojot “foresight” (līdzdalības, dialoga un modelēšanas) metodoloģiju, tiks izstrādāta uz jaunu investīciju projektu ģenerēšanu un identificēšanu vērsta stratēģija Tehnoloģiju pārneses programmas ietvaros. 2018. gada beigās sagaidāmi pirmie rezultāti, kur būs identificēti konkrēti investīciju projekti un potenciālie investori kokapstrādes nozarē.

Atbilstoši Globālo Biznesa Centru piesaistes plānam, 2018. gada pirmajā pusē tiks uzsākta tā ieviešana sadarbībā ar starptautisko biznesa pakalpojumu nozares pārstāvjiem, nekustamā īpašuma attīstītājiem un Latvijas Komercbanku asociāciju, aktivizējot iesaistīto pušu sadarbību, sekmējot vietējo kompetenču paaugstināšanu (valodas apmācības, IT prasmes u.c.), nodrošinot Globālo Biznesa Centru izveidei nepieciešamo infrastruktūru un īstenojot nozares mārketinga aktivitātes.

2018. gadā tiks apstiprināti atbalsta mehānismi pašvaldībām uzņēmējdarbības sekmēšanai savā teritorijā. Paredzēts atbalstīt pirmpirkuma tiesības nomniekam uz nekustamo īpašumu, atlaidi pašvaldības īpašuma iegādei pēc nomas līguma termiņa beigām, aizdevumu Valsts kasē, garantijas sniegšana uzņēmējiem sekmīgai aizdevuma saņemšanai (veidojot sadarbības modeli starp ALTUM un pašvaldībām).

## 1.2. Dabas resursu izmantošanas produktivitātes pieaugums

2017. gadā tika izstrādāta un MK pieņemta Latvijas Bioekonomikas stratēģija laika posmam līdz 2030. gadam. Stratēģija paredz ar zināšanās balstītas bioekonomikas attīstību Latvijā kāpināt iesaistīto nozaru produkcijas eksporta un pievienoto vērtību un nodarbinātību laukos; stratēģijas aspekti tiks iekļauti plānošanas dokumentos, tie būs arī nozīmīgi diskusijās 2018.-2020. gados par Kopējās lauksaimniecības politikas nākotni pēc 2020. gada.

Lauksaimniecības jomā 2017. gadā prioritātes ir bijušas lauku saimniecību un pārtikas uzņēmumu konkurētspējas veicināšana, lauku uzņēmējdarbības vides uzlabošana, kā arī vietējo kvalitatīvo pārtikas produktu ar augstu pievienoto vērtību ražošanas un patēriņa veicināšana. Zivsaimniecības jomā kā prioritātes bija noteiktas zivju resursu ilgtspējīga pārvaldība un zivsaimniecības konkurētspējas veicināšana. Līdz 2017. gada beigām ir nodrošināti priekšnosacījumi ELFLA 2014.-2020. gada plānošanas perioda investīcijām 100% apmērā, pašlaik ir pieejami 1,2 mljrd. euro, kas sastāda aptuveni 78% no kopējā plānošanas periodā pieejamā publiskā finansējuma. 2018. gadā turpināsies pasākumu ieviešana programmu ietvaros.

2017. gada rudenī tika veiktas operatīvas darbības ilgstošo lietavu izraisīto seku mazināšanai, t.sk. no 2017. gada 29. augusta līdz 30. novembrim izsludināta ārkārtas situācija 29 novados; izmaksātas kompensācijas 14,8 milj. euro apmērā ilgstošajās lietavās un plūdos cietušiem 2933 lauksaimniekiem. EK, pamatojoties uz valdības pieteikumu, pieņēma lēmumu cietušajiem Latvijas lauksaimniekiem izmaksāt 3,46 milj. euro papildus atbalstu. Lēmums par finanšu līdzekļu piešķiršanu tiks pieņemts 2018. gada 2. ceturksnī, izmaksas notiks 3. ceturksnī. Papildus minētajam, EK ir iesniegts pieteikums par finansiālas palīdzības saņemšanu no ES Solidaritātes fonda plūdu seku novēršanai. Lai nākotnē mazinātu plūdu riskus, 2018. gadā MK izskatīs pašlaik izstrādes un saskaņošanas procesā esošo Meliorācijas stratēģiju.

2016.-2017. gados tika veiktas regulāras operacionālas darbības Āfrikas cūku mēra (ĀCM) draudu novēršanas jomā – aktualizēts regulējums ĀCM novēršanas jomā, aktualizētas ĀCM riska zonas, nodrošināts atbalsts biodrošības pasākumu ieviešanai cūkkopības saimniecībās, segtas ĀCM ierobežošanas pasākumu izmaksas un ĀCM radītie zaudējumi cūkkopjiem. 2018. gadā PVD turpinās ĀCM uzraudzību un apkarošanu saskaņā ar Eiropas Komisijā apstiprināto programmu; tiks pieņemti “Noteikumi par biodrošības pasākumu kopumu medījamo dzīvnieku populācijā”.

2018. gadā turpināsies darbs, tālāk uzlabojot Latvijas mežu resursu ilgtspējīgu, efektīvu un racionālu apsaimniekošanu. Tiks izstrādāts informatīvais ziņojums par “Meža un saistīto nozaru pamatnostādņu īstenošanu 2015.-2017. gadā” rezultātiem ar mērķi novērtēt nepieciešamību atbalsta pasākumu nosacījumu pilnveidošanai, kā arī sagatavot priekšlikumus politikas plānošanas dokumentiem.

Klimata pārmaiņu mazināšanas jautājumi arvien ciešāk saistās gan ar politiskajiem procesiem, gan ar resursu un investīciju ievērojamu pārdali, kas var ietekmēt ekonomisko attīstību. 2017. gada 2. februārī Saeima galīgajā lasījumā pieņēma likumprojektu “Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu”. Lai definētu Latvijas mērķus globālās ekonomikas un klimata politikas virzienos – ražot un izmantot pieejamos resursus efektīvi un ilgtspējīgi, ir izstrādāti Latvijas oglekļa mazietilpīgas attīstības stratēģijas 2050. gadam un Latvijas pielāgošanās klimata pārmaiņām stratēģijas 2030. gadam projekti; 2018. gadā stratēģijas tiks apstiprinātas Ministru kabinetā. Līdz 2018. gada beigām tiks izstrādāts Latvijas Nacionālā enerģētikas un klimata plāna 2021-2030. gadam projekts. Plānā tiks iekļauti pasākumi (norādot termiņus, finansējumu, utt.), kas vērsti gan uz enerģētikas mērķu (AER), gan klimata mērķu (SEG emisijas) sasniegšanu. Klimata politikas īstenošanas ietvaros zemes, zemes izmantošanas maiņas un mežsaimniecības kontekstā tiks aprēķināts Latvijas situācijai atbilstošs meža apsaimniekošanas SEG emisiju un piesaistes references līmenis līdz 2019. gadam.

Vides aizsardzības jautājumi 2017. gadā ir aktualizējušies ne tikai starptautisko vienošanos kontekstā, bet arī aktīvas sabiedrības iesaistes rezultātā. Atkritumu apsaimniekošanas jomā normatīvi nostiprināta kontroles funkcija, kā rezultātā konstatēti pārkāpumi ražotāju atbildības sistēmas darbībā; apsaimniekotājiem ir uzlikti naudas sodi par nepārstrādāto atkritumu apjomiem, un no tirgus tika izslēgti negodprātīgi tirgus spēlētāji. Veiktas būtiskas izmaiņas atkritumu apsaimniekošanas normatīvajā regulējumā, no 2018. gada pastiprinot kontroli pār atkritumu pārvadājumiem, pārstrādi un reģenerāciju. No 2018. gada vidus Latvijā ir aizliegts ievest atkritumus, kuriem nebūs skaidri noteikta pārstrādes vieta, atkritumu apsaimniekošanas uzņēmumiem būs jānodrošina finanšu garantija, lai saņemtu atļauju darbībām ar atkritumiem, kas nodrošinās iespēju novērst pārkāpumus pret vidi atkritumu apsaimniekošanā, nepiesaistot valsts budžeta līdzekļus.

Tiks tālāk attīstīta atkritumu dalītas savākšanas infrastruktūra, palielinot šķiroto atkritumu apjomu (uz 2023. gadu Latvijā šķiroto atkritumu apjoms palielināsies par 52 000 t gadā), tiks izbūvētas pārstrādes iekārtas un atkritumu reģenerācijas iekārtas ar enerģijas atguvi.

ES fondu finansējums vides un dabas aizsardzības jomā tiek izmantots notekūdeņu savākšanas tīklu infrastruktūras attīstībai un plūdu risku draudu mazināšanai pašvaldībās, infrastruktūras izveidei NATURA 2000 teritorijās, atkritumu pārstrādes iekārtu jaudu palielināšanai, vides monitoringa un kontroles tīkla attīstībai, kā arī vēsturiski piesārņotas vietas sanācijai. 2018. gada sākumā tiks atsākti Inčukalna sērskābā gudrona dīķa sanācijas darbi. Piesārņotās teritorijas dīķu rekultivācijas jeb attīrīšanas darbus paredzēts pabeigt līdz 2021. gada sākumam (atjaunotā zemes platība būs 2,5 hektāri), kopumā projekta īstenošanu pabeidzot 2023. gada 1. pusgadā (ieskaitot garantijas periodu un iespējamo defektu novēršanu).

2016. gadā valdība atbalstīja “Koncepciju par zemes dzīļu izmantošanas tiesiskā regulējuma pilnveidošanu potenciālo investīciju piesaistei”, īpaši pievēršot uzmanību zemes dzīļu īpašumtiesībām un to faktoru novēršanai, kas kavē zemes dzīļu resursu izpēti un to iesaisti ekonomiskajos procesos. Lai pilnveidotu zemes dzīļu normatīvo regulējumu un lai nodrošinātu zemes dzīļu kompleksu, racionālu, vidi saudzējošu un ilgtspējīgu izmantošanu, 2017. gadā tika pieņemti grozījumi likumā "Par zemes dzīlēm", kuri regulē valsts vai pašvaldības zemes nomu derīgo izrakteņu ieguvei un licenču termiņus. Grozījumi galvenokārt skar kūdras ieguvi: licences termiņš tiek pagarināts uz laiku līdz 75 gadiem, to pārskatot un atjaunojot ik pēc 25 gadiem. 2018. gadā tiks veidota normatīvā bāze, lai varētu veikt zemes dzīļu izpēti un izmantošanu, tai skaitā samazināts administratīvo procedūru ilgums, kā arī nepieciešamo atļauju un licenču skaits, lietošanas tiesību aprobežojumi, kompensācija par zemes dzīļu izmantošanu un atlīdzība par zemes virsmai nodarītajiem zaudējumiem, u.c.

## 1.3. Enerģētikas politika

2017. gadā turpinājās tautsaimniecību stiprinošas, industriālo attīstību veicinošas un energoapgādes drošības paaugstinošas enerģētikas politikas īstenošana.

Ar 2017. gada 3. aprīli Latvijā atvērts dabasgāzes tirgus (uz 2018. gada 1. janvāri reģistrēti 36 tirgotāji), ļaujot visiem dabasgāzes lietotājiem izvēlēties savām vajadzībām atbilstošāko piedāvājumu un servisu, tādējādi optimizējot enerģijas (t.sk. siltuma) izmaksas. 2017. gada nogalē valsts savā īpašumā (AS “Augstspriegumu tīkls” personā) iegādājās 34,36% vienotā dabasgāzes pārvades un uzglabāšanas operatora AS “Conexus Baltic Grid” akcijas. Tādējādi tiek palielināts energoapgādes drošums un valsts rīcībā ir labākas iespējas reģionālā gāzes tirgus veidošanai, kas nākotnē nodrošinās enerģijas izmaksu samazināšanu lietotājiem.

Reģionālā gāzes tirgus izveidē 2017. gadā ir veikta esošā tirgus izpēte, tostarp, tīklu sistēmas apzināšana (cauruļvadu tehniskie parametri, plūsmas, u.c.), kā arī vienotas balansēšanas zonas un virtuālās gāzes biržās platformas konceptu izstrāde. 2018. gadā plānots panākt Baltijas valstu (un vēlams arī Somijas) vienošanos par visiem konceptiem, veidojot vienotu tarifu sistēmu, kā arī reģionālās infrastruktūras izmantošanu un vispārējo izmaksu samazināšanu.

Tiek strādāts pie risinājumiem, kas nodrošinās Inčukalna pazemes gāzes krātuvi arī nepieciešamo gāzes apjomu sistēmas drošai funkcionēšanai, tādējādi garantējot dabasgāzes apgādes stabilitāti visā Baltijas reģionā. 2017. gadā tika pabeigta izpēte par krātuves elastīguma palielināšanu un tās izmantošanu kā stratēģisku krātuvi. Izpētes rezultātā tika rasti risinājumi jauniem krātuves tirgus produktiem, kā arī iezīmēti pasākumi, kas turpmāk jāveic, lai palielinātu krātuves elastīgumu un pēc iespējas apmierinātu tirgus dalībnieku prasības. 2017. gadā EK apstiprināja jau trešo Eiropas kopējo interešu projektu sarakstu, kurā iekļauta arī Inčukalna pazemes gāzes krātuves darbības modernizēšana atvērtā tirgus situācijai.

2017. gadā panākta vienošanās ar Eiropas Komisiju, ka 2018. gada jūnijā tiks parakstīta galīgā politiskā vienošanās par Baltijas valstu elektrotīklu sinhronizāciju ar kontinentālo Eiropu līdz 2025. gadam. Norit pētījums, tajā skaitā par tehniskajiem risinājumiem, analizējot divus iespējamos savienojuma variantus, īstenojot sinhronizāciju caur Poliju. Šobrīd tiek apzināti tie infrastruktūras projekti, kuru realizācija būs nepieciešama jebkura sinhronizācijas scenārija gadījumā.

Turpinās darbs pie citu enerģētikas infrastruktūras projektu attīstības reģionā. Uzsākta Igaunijas – Latvijas trešā starpsavienojuma projekta īstenošana. Projektu plānots realizēt līdz 2020. gadam. Jaunais elektropārvades tīkla starpsavienojums palielinās starpvalstu caurlaides spējas un likvidēs tīkla pārslodzes Igaunijas-Latvijas pārvades šķērsgriezumā, kopumā pazeminot elektroenerģijas cenu Nordpool Latvijas zonā. Projekta “Kurzemes loks” ietvaros tiek veikta 330kV gaisvadu augstsprieguma elektrolīniju izbūve Latvijas rietumu daļā, kas novērsīs trūkstošo palielinātas jaudas pieslēgumu pieejamību Kurzemē un būtiski uzlabos apgādes drošumu. Projekta pirmie divi posmi jau ir īstenoti, pašreiz norit 3.posma izbūve, kuru plānots pabeigt 2019. gadā.

Elektroapgādes drošuma un kvalitātes uzlabošanai A/S “Sadales tīkls” 2018. gadā elektrotīkla atjaunošanā plāno ieguldīt 99 milj. EUR, atjaunojot 1700 km elektrolīniju, izbūvējot un rekonstruējot 600 transformatoru apakšstacijas, kā arī veicot 4 500 km elektrolīniju trašu attīrīšanu.

Tiek strādāts, lai samazinātu elektroenerģijas obligātā iepirkuma komponenti (OIK); no 2018. gada tā ir diferencēta, un, veicot vienreizēju maksājumu no “Latvenergo” līdzekļiem, atpirktas saistības no elektroenerģijas ražotājiem. Latvijas iedzīvotājiem un uzņēmumiem OIK slogs turpmākajos 10 gados samazināts par 716 milj. euro. Sniegts atbalsts energoietilpīgiem apstrādes rūpniecības uzņēmumiem, nodrošinot iespēju par 85% samazināt maksājumu par elektroenerģijas OIK atjaunojamo energoresursu daļu, rezultātā ievērojami paaugstinot šo uzņēmumu konkurētspēju ārējos tirgos. Izvērtēts OIK saņemošo elektrostaciju peļņas līmenis un rezultātā atbalsts samazināts vairāk nekā 60 elektrostacijām (šis process turpināsies arī 2018. gadā), tādējādi ietaupot valsts budžetam vairāk nekā 3 milj. euro gadā.

Lai novērstu negodprātīgu rīcību obligātā iepirkuma piemērošanā atjaunojamo energoresursu un koģenerācijas elektrostacijās, 2018. gadā tiks pilnveidots normatīvais regulējums komersantu uzraudzības pastiprināšanai, kā arī turpināti atjaunojamo energoresursu un koģenerācijas staciju auditi.

## Stratēģisko publisko aktīvu efektīvs pielietojums

Būtiskākie izaicinājumi transporta nozares attīstībā saistāmi ar tranzīta, dzelzceļa un autoceļu nozarēm.

2017. gadā ģeopolitisko iemeslu dēļ kopējais kravu apjoms Latvijas ostās samazinājās par 2%, tomēr situācija ostās ir dažāda: Ventspils ostā bija pieaugums par 6,5%, Liepājas – par 16%, Latvijas mazās ostās par 1,3% salīdzinājumā ar 2016. gadu. Jāatzīmē augstākas pievienotās vērtības kravu apjoma pieaugums: konteinerkravām par 16%, ro-ro kravām 17,6%. Palielinājās arī prāmju un kruīzu pasažieru apjomi.

Lielās ostas gan saglabāja stratēģisko fokusu uz tradicionālajiem lielajiem mērķa tirgiem (Krieviju, Baltkrieviju, Ukrainu, Kazahstānu, Centrālāzijas valstīm un Ķīnu), gan arī mērķtiecīgi strādāja alternatīvos kravu piesaistes tirgos. 2018. gadā ostas plāno pastiprinātu uzmanību pievērst Indijai un Irānai, kur Latvijas ostas tiek piedāvātas kā loģistikas centri preču izplatīšanai Baltijā, Skandināvijā un Ziemeļvalstīs.

Ostas uzlabo un paplašina iespējas gan kravu pārkraušanā, gan ostu un industriālās infrastruktūras attīstībā. 2017. gada beigās Rīgas ostā, Kundziņsalā atklāts lielākais, tehnoloģiski attīstītākais un progresīvākais Baltijā augstplauktu noliktavu tipa loģistikas centrs 73 000 palešu vietām. 2018. gadā turpinās Krievu salas 2. kārtas realizācija, tiks pabeigta Tvaika ielas pārvada projektēšana un uzsākta tā būvniecība, padziļināts pieejas kanāls un nostiprināti krasti. Ventspils ostā līdz 2022. gadam atjaunos Ziemeļu un Dienvidu molus, vairākās vietās pārbūvēs krasta stiprinājumus, rekonstruēs dzelzceļa pievedceļus. Liepājas ostā 2017. gadā uzsākta auto un dzelzceļa pievadceļu izbūve un rekonstrukcija, hidrotehnisko būvju atjaunošana un rekonstrukcija, kuģu ceļu padziļināšana, zvejas piestātņu infrastruktūras pilnveidošana. Visās Latvijas 10 ostās notiek piestātņu rekonstrukcija un pielāgošana jahtu ostu vajadzībām, jahtu ostu ofisu ēku būvniecība, video un piekļuves kontroles sistēmu instalācija jahtu ostās.

Ostās tiek attīstītas jaunas industriālas teritorijas, atvērtas jaunas un paplašinātas esošās ražotnes. Ventspilī 2017. gadā tika atklāta inovatīva elastīgo iepakojumu ražotne un jaunās paaudzes zemas temperatūras apkures un dzesēšanas sistēmu uzņēmums. 2017. gadā Liepājas SEZ reģistrētas 5 jaunas kapitālsabiedrības, uzsākta divu jaunu rūpnīcu būvniecība. Būtiski atzīmēt progresu uzņēmumu dziļākā iesaistē globālajās ķēdēs, piem., ja agrāk Ventspils ostas ražotnē tika izgatavotas tikai atsevišķas komplektējošās daļas komunālajām mašīnām ielu tīrīšanai, tad divu gadu laikā no Šveices un Anglijas pārceltas tehnoloģiskās līnijas, kur šodien tiek komplektētas piecu dažādu veidu komunālās automašīnas.

2018. gadā turpināsim izmantot dalību dažādos starpvaldību pasākumos, divpusējās un daudzpusējās tikšanās, starptautiskās izstādēs un konferencēs, lai popularizētu mūsu iespējas. Strādāsim pie tālākas konteinerpārvadājumu attīstības, tai skaitā no Ķīnas, Indijas, Centrālāzijas un Melnās jūras reģiona. Latvija iekļausies starptautiskajā loģistikas ķēdē, izmantojot industriālā parka “Lielais Akmens” iespējas. Jāakcentē, ka tranzīta ceļa izvēlē liela loma ir pakalpojumu izmaksām visā tranzīta ceļa garumā, ko iespējams samazināt, tai skaitā nodrošinot elektrificētu dzelzceļa tranzīta koridoru.

Lai izveidotu efektīvu transporta-loģistikas ķēdi starp Ķīnu, Baltkrieviju, Latviju un Skandināvijas valstīm, saglabājot Latvijas tranzīta koridora starptautisko konkurētspēju, kā arī palielinātu pasažieru pārvadājumu apjomu, tiek turpināts darbs pie projekta “Latvijas dzelzceļa tīkla elektrifikācija”. Ņemot vērā tehnoloģiju attīstības rezultātā rastās jaunās projekta tehnisko risinājumu iespējas, ir samazinātas projekta pirmā posma kopējās izmaksas no 519 milj. euro līdz 441 milj. Euro (t. sk., ES fondu līdzekļi 347 milj. Euro), kas ļauj nepieciešamo līdzfinansējumu uzņēmumam “Latvijas Dzelzceļš” piesaistīt pašam, bez valsts ieguldījuma.

Turpinās Eiropas standarta platuma publiskās lietošanas dzelzceļa infrastruktūras līnijas Rail Baltica projekta īstenošana. 2017. gadā ir noslēdzies Rail Baltica projekta plānošanas posms, ir parakstīts un ratificēts Starpvaldību līgums par Rail Baltica dzelzceļa savienojuma izveidi. Uzsākta Latvijas vēsturē vērienīgākā kultūrvēsturisko vērtību apzināšana un izpēte Rail Baltica trases Latvijas posma nodalījuma joslā. Intensīvais projektēšanas posms turpināsies līdz 2020. gadam; izsludināti projektēšanas un būvniecības iepirkumi Rīgas dzelzceļa tiltam, uzbērumam un Rīgas Centrālās pasažieru stacijas kompleksai apbūvei, lidostas “Rīga” dzelzceļa stacijai; 2018. gadā tiks uzsākta dzelzceļa trases projektēšana Latvijas teritorijā posmā Vangaži – Salaspils – Misa.

2018. gadā turpinās darbs pie dzelzceļa infrastruktūras attīstības plāna izstrādes, lai varētu iezīmēt skaidru publiskās dzelzceļa infrastruktūras uzturēšanas un attīstības ilgtermiņa redzējumu un sagatavot tam atbilstošu daudzgadu līgumu starp Latvijas valsti un VAS “Latvijas dzelzceļš” kā dzelzceļa infrastruktūras pārvaldītāju.

Turpinās 32 pasažieru elektrovilcienu iepirkuma otrā kārta. Līgumu parakstīs līdz 2018. gada vidum, ir pieņemts lēmums elektrovilcienus iepirkt pakāpeniski no 2020. līdz 2023. gadam, kad tiek plānots pabeigt dzelzceļa elektrifikāciju Aizkraukles līnijas virzienā, lai elektrovilcienu iepirkums būtu salāgots ar elektrifikācijas projektu. Uzlabots valsts galveno autoceļu stāvoklis, labā un ļoti labā stāvoklī ir 57% galveno valsts autoceļu, ir panākts progress valsts vietējo autoceļu ar grants segumu stāvokļa uzlabošanā. Lai izvērtētu valstī esošo autoceļu tīklu un apzinātu sabiedrības interesēm būtiskākos maršrutus, tika izveidots Latvijas autoceļu tīkla ģeotelpiskās plānošanas rīks, ko izmantos efektīvāka ceļu tīkla sakārtošanas un finansējuma izmantošanas plānošanai. 2018. gadā autoceļos tiks ieguldīti vairāk nekā 300 milj. Euro, t.sk., valsts vietējos autoceļos 25,2 milj. Euro. Vajadzības autoceļu sakārtošanā joprojām ir lielas, tādēļ 2018. gadā tiks izstrādāts ilgtspējīgs autoceļu finansēšanas modelis, atjaunojot Ceļu fondu kā speciālo budžetu no 2020. gada.

2018.-2020. gados, lai novērstu svaru pārsniedzošu transportlīdzekļu negatīvo ietekmi uz autoceļu stāvokli, tiks rekonstruētas 5 esošās “Latvijas Valsts ceļu” iekārtas svēršanai gaitā uz autoceļiem, kuras nodrošinās automātisku svēršanu transportlīdzekļus, neapturot tos un neradot papildu satiksmes ierobežojumus.

2018. gadā tiks turpināts darbs pie vienotas sistēmas izveides, kas nodrošinās precīzu elektronisku braukšanas maksas atvieglojumu saņēmēju identifikāciju un veikto braucienu uzskaiti par pasažieriem, kuri ir tiesīgi izmantot braukšanas maksas atvieglojumus sabiedriskajā transportā reģionālā tīkla maršrutos. Sistēmas darbību pilnā apjomā paredzēts ieviest no 2021. gada. Pakāpeniski tiks ieviesti bezskaidras naudas norēķini un videonovērošanas sistēmas sabiedriskajos transportlīdzekļos, lai no 2021. gada tie būtu pilnībā attiecīgi aprīkoti.

Aviosabiedrība “Air Baltic Corporation” 2017. gadā strādājusi sekmīgi un pārvadājusi rekordlielu pasažieru skaitu (par 22% vairāk nekā 2016. gadā), kā arī atkal kļuvusi par pasaules punktuālāko aviosabiedrību. Tas, kopā ar VAS “Starptautiskā lidosta “Rīga”” sekmīgo darbību, apkalpojot 2017. gadā vairāk nekā 6 miljonus pasažieru, nostiprina Rīgas, kā reģionāla satiksmes centra pozīcijas, kā arī sniedz būtisku pienesumu citu tautsaimniecības nozaru attīstībai. 2018. gadā tiks turpināts darbs pie investīciju piesaistes “Air Baltic Corporation", lai sekmētu turpmāku aviosabiedrības attīstību. “Starptautiskā lidosta “Rīga”” 2018. gadā veiks sprāgstvielu atklāšanas sistēmas iegādi un uzsāks manevrēšanas ceļu aprīkošanu ar ass gaismām, drenāžas sistēmas rekonstrukciju, kravu peronu atjaunošanu un degvielas hidrantu izbūvi tajos. 2020.-2022. gados ir plānota pasažieru termināļa 6. kārtas būvniecība, palielinot reģistrācijas zāles, ielidojošās bagāžas zāles un drošības kontroles zonas platības un kapacitāti.

2017. gads parādīja, ka valsts kapitālsabiedrību pārvaldībā ir sasniegts ievērojams progress. Kapitāla atdeve uzlabojas trešo gadu, sasniedzot 4,9% 2016. gadā. Visās 12 lielajās komerciāli orientētajās valsts kapitālsabiedrībās strādā profesionālas, atklātā nominācijas procesā izveidotas padomes, kas aktīvi uzsākušas kapitālsabiedrību vidēja darbības termiņa stratēģiju izstrādi un īstenošanas uzraudzību. Ir uzlabojusies gan vispārēja informācijas pieejamība par valsts kapitālsabiedrību darbību, gan valdības informētība par valsts kapitālsabiedrību pārvaldības stratēģiskajiem jautājumiem; izveidota interaktīva datu bāze, kurā iespējams atlasīt daudzveidīgu informāciju un rādītājus par valsts kapitālsabiedrībām, arī kapitāla daļu turētāji ir paplašinājuši savās tīmekļa vietnēs pieejamo informāciju. OECD atzinīgi novērtēja līdz šim paveikto, ieviešot sniegtās rekomendācijas valsts kapitālsabiedrību pārvaldības jomā.

2018. gadā tiks apstiprināta valsts kapitālsabiedrību vēlamās kapitāla atdeves noteikšanas metodoloģija, lai nodrošinātu, ka valsts kapitālsabiedrību vidēja termiņa darbības stratēģiju izstrādē tiek noteikti adekvāti un ar privāto sektoru salīdzināmi finanšu mērķi, vienlaikus ņemot vērā kapitālsabiedrības nefinanšu mērķu izmaksas un ietekmi uz finanšu mērķu sasniegšanu.

2018. gadā valsts kapitālsabiedrību vidēja termiņa darbības stratēģijas izstrādes vadlīnijās tiks iekļautas konkrētas rekomendācijas attiecībā uz pētniecības un inovācijas projektuu iekļaušanu attiecīgās kapitālsabiedrības stratēģijā pamatotā apjomā.

Papildu kapitāla piesaistei valsts kapitālsabiedrībām investīciju īstenošanai un Latvijas finanšu kapitāla tirgus aktivizēšanai, 2018.-2019. gadā tiks izvērtēta iespējamā valsts kapitālsabiedrību akciju kotēšana/obligāciju emisija biržā. Sabiedrības aptauja, kas veikta 2017. gada decembrī, parāda, ka 67 % aptaujāto iedzīvotāju atbalsta Latvijas valstij piederošo lielo uzņēmumu akciju iekļaušanu biržā, lai tās būtu iespējams iegādāties visiem iedzīvotājiem.

Pašreizējās ekonomiskās attīstības un privāto investīciju piesaistes tendences reģionos liecina, ka nozīmīgs šķērslis uzņēmējdarbības attīstībai un komersantu piesaistei reģionos ir nepilnīga publiskā un inženierkomunikāciju infrastruktūra. 2016.-2017. gados valdībā ir apstiprināts pilns normatīvais regulējums, lai pašvaldības varētu pieteikties uz Eiropas Reģionālās attīstības fonda finansējumu mazo un vidējo uzņēmumu atbalstam paredzētas publiskās infrastruktūras un inženierkomunikāciju attīstībā reģionos, kā arī teritoriju revitalizācijai, reģenerējot degradētās teritorijas atbilstoši pašvaldību integrētajām attīstības programmām.

Lai veicinātu Latgales reģiona attīstību, piesaistot ieguldījumus ražošanas un infrastruktūras attīstībai un jaunu darba vietu radīšanai, izveidota Latgales speciālā ekonomiskā zona (SEZ), kas darbību uzsāka 2017. gada 2. janvārī. Uzņēmumi, kas plāno attīstīt savu saimniecisko darbību Latgales reģionā un veikt ieguldījumus attiecīgajā Latgales SEZ teritorijā, var pretendēt uz uzņēmuma ienākuma nodokļa un nekustamā īpašuma nodokļa atlaidēm 80% apmērā. Ir noteikta katras Latgales plānošanas reģionā ietilpstošās pašvaldības teritorijas platība, kurai var tikt piešķirts speciālās ekonomiskās zonas statuss, ir apstiprināts regulējums uzņēmējdarbības atbalstam. Uz 2017. gada 1. decembri ir atbalstīti 7 investīciju projekti, kas paredz 1,15 milj. euro privāto investīciju piesaisti un 35 jaunu darbavietu izveidi šūšanas, kokapstrādes un metālapstādes nozarēs.

Ņemot vērā reģionālās attīstības atšķirības, arī 2018. gadā īpaša uzmanība tiks pievērsta Latgales reģionam, apstiprinot jaunu rīcības plānu Latgales reģiona izaugsmei 2018-2021. gadam, tai skaitā Latgales SEZ atbalsta iespēju paplašināšanai (akcentējot atbalsta mehānismus jaunu darba vietu izveidei, nodokļu atvieglojumus, degradēto teritoriju atjaunošanu un pielāgošanu uzņēmējdarbībai, u.c.). Tiks izvērtētas papildu 29 milj. euro ERAF finansējuma piesaistes iespējas Latgales reģiona pašvaldībām ES fondu vidusposma izvērtējuma ietvaros, lai radītu iespēju izveidot 484 jaunas darba vietas un piesaistīt 29 milj. euro privāto investīciju

## Vidēja termiņa nodokļu politika un efektīva budžeta līdzekļu plānošana

Lai veicinātu tautsaimniecības izaugsmi (konkurētspējas, eksportspējas paaugstināšanu, iedzīvotāju motivāciju uzsākt uzņēmējdarbību un maksāt nodokļus, investīcijas uzņēmumu attīstībā), ienākumu nevienlīdzības mazināšanu (veicinot iedzīvotāju ekonomisko aktivitāti un vēlmi atgriezties darba tirgū) un vienlaikus nodokļu ieņēmumu paaugstināšanu, par vienu no valdības prioritātēm tika noteikta vidēja termiņa nodokļu politikas izstrāde. 2017. gadā valdība ciešā sadarbībā ar sociālajiem un sadarbības partneriem izstrādāja un pieņēma Valsts nodokļu politikas pamatnostādnes 2018.-2021. gadam, kuru ieviešanai vasarā tika pieņemta atbilstoša nodokļu politikas reformas pakete Saeimā.

Pamatnostādņu mērķu sasniegšanai tiešo nodokļu jomā:

* minimālā mēneša darba alga paaugstināta līdz 430 *euro* pirms nodokļu nomaksas;
* ieviesta progresīva iedzīvotāju ienākumu nodokļa (IIN) sistēma, kur ienākumiem līdz 20 004 *euro* gadā IIN likme būs 20%, no 20 004,01 *euro* līdz 55 000 *euro* gadā – 23%, bet virs 55 000,01 *euro* gadā – 31,4%;
* paaugstināts neapliekamais minimums, par augšējo robežu nosakot 200 *euro* mēnesī, kas ar katru gadu pieaugs, 2019. gadā sasniedzot 230 *euro* mēnesī, bet 2020. gadā - 250 *euro* mēnesī; vienlaikus ir mainīts neapliekamā minimuma piemērošanas modelis, paredzot, ka taksācijas gada laikā maksātājam tiks piemērots VID prognozētais neapliekamais minimums;
* paaugstināts atvieglojums par apgādībā esošu personu 2018. gadā uz 200 *euro,* 2019. gadā – uz 230 *euro* un 2020. gadā – uz 250 *euro* mēnesī;
* paaugstināts pensionāra neapliekamais minimums uz 250 euro mēnesī, kas ar katru gadu pieaugs, 2019. gadā sasniedzot 270 euro mēnesī, bet 2020. gadā - 300 euro mēnesī;
* paaugstināta nodokļa likme ienākumam no kapitāla un kapitāla pieauguma uz 20%;
* pārskatīts attaisnoto izdevumu regulējums, paredzot, ka attaisnotie izdevumi par medicīnu un izglītību nedrīkstēs pārsniegt 50% no taksācijas gada ienākuma, bet ne vairāk kā 600 *euro* gadā katram ģimenes loceklim, savukārt attaisnotie izdevumi par veiktajām iemaksām privātajos pensiju fondos un uzkrājošās dzīvības apdrošināšanas prēmiju maksājumiem nedrīkstēs pārsniegt 10% no taksācijas gada ienākuma, bet ne vairāk kā 4000 *euro* gadā;
* paaugstināta valsts sociālās apdrošināšanas obligāto iemaksu (VSAOI) likme par 1 procentpunktu (0,5% darba devējam un 0,5% darba ņēmējam), novirzot minētos līdzekļu veselības aprūpes nozares finansēšanai;
* reformēts solidaritātes nodoklis, kas ar 2018. gadu tiks ieskaitīts ne tikai valsts pamatbudžetā kā iepriekš, bet sadalīts pa maksājumiem speciālajā budžetā veselības finansēšanai, nodokļu maksātāja privātajā un fondētajā pensiju kontā, kā arī progresīvā iedzīvotāju ienākuma nodokļa nodrošināšanai;
* samazināts mikrouzņēmumu nodokļa maksātāju apgrozījuma slieksnis līdz 40 000 *euro*;
* ieviesta 0% uzņēmumu ienākuma nodokļa (UIN) likme reinvestētajai peļņai, paredzot, ka UIN 20% apmērā ir jāmaksā peļņas sadales brīdī un veicot ar saimniecisko darbību nesaistītus izdevumus;

Attiecīgi netiešo nodokļu jomā:

* paaugstināts akcīzes nodoklis (AN) degvielai, alkoholiskajiem dzērieniem un tabakas izstrādājumiem;
* paaugstinātas azartspēļu nodokļa likmes ruletes, kāršu un kauliņu spēles galdiem un azartspēļu automātiem;
* samazināts reģistrācijas slieksnis VID pievienotās vērtības nodokļa (PVN) maksātāju reģistrā līdz 40 000 *euro*.

Papildus nodokļu reformai, pieņemot 2018. gada budžetu, Saeima ar mērķi mazināt ēnu ekonomiku, palielināt legālajā tirgū darbojošos komersantu konkurētspēju un mazināt augļu, ogu un dārzeņu cenas, ieviesa samazinātu PVN likmi 5% apmērā, ko piemēros Latvijai raksturīgiem svaigiem augļiem, ogām un dārzeņiem.

Galvenais reformas kompensācijas avots ir labāka nodokļu administrēšana un pastiprināta cīņa ar ēnu ekonomiku. Tāpēc kopā ar nodokļu struktūras pasākumiem ir paredzēta virkne uzdevumu nodokļu administrēšanas pilnveidošanai. 2017. gadā īstenoti pasākumi vienotā konta ieviešanai ar 2021. gadu, un VID pienākumam no 2021. gada nodrošināt tā administrēto valsts budžeta ieņēmumu uzskaiti pēc uzkrāšanas principa. 2018. gadā un turpmākajos periodos tiks ieviesti vairāki risinājumi, tai skaitā (bet ne tikai):

* izstrādājot normatīvo regulējumu digitalizācijas jomā attiecībā uz nodokļu nomaksas uzraudzību;
* pilnveidojot valdes locekļu atbildību nodokļu jomā, pārskatot juridiskās personas nokavēto nodokļu maksājumu atlīdzināšanas regulējumu;
* ieviešot brīvprātīgu risinājumu nodokļu maksātājiem, kuri maksā nodokli no apgrozījuma – saimnieciskās darbības ieņēmumu kontu;
* palielinot soda naudas apmēru par iejaukšanos nodokļu un citu maksājumu reģistrēšanas elektronisko ierīču un iekārtu programmatūrā, kā arī atsevišķi izdalot atbildību par ierīču un iekārtu kontrollentu nesaglabāšanu;
* nosakot vienkāršotu administratīvā soda piemērošanas procesu par deklarāciju iesniegšanas termiņa kavēšanu.

Pateicoties veiktajiem nodokļu administrēšanas uzlabošanas un ēnu ekonomikas ierobežošanas pasākumiem, kā arī tautsaimniecības izaugsmei, turpinās sekmīga budžeta ieņēmumu daļas izpilde. VID administrētie kopbudžeta ieņēmumi 2017. gadā par 0,60 mljrd. euro jeb 7,5 % pārsniedza 2016. gada rezultātus. Tādējādi VID administrēto kopbudžeta ieņēmumu plāns 2017. gadam izpildīts 101,1 % apmērā. To galvenokārt veicināja četru lielāko nodokļu (VSAOI, PVN, IIN un AN) ieņēmumi.

Ir paplašināta starptautiskā sadarbība nodokļu jautājumos. 2017. gada 7. jūnijā Latvija parakstīja Daudzpusējo konvenciju nodokļu bāzes samazināšanas un peļņas novirzīšanas novēršanas pasākumu ieviešanai attiecībā uz nodokļu konvencijām.

2018. gadā strādāsim pie nekustamā īpašuma nodokļa jomas regulējuma pilnveidošanas, tai skaitā sakārtojot kadastrālo vērtību aprēķināšanas metodoloģiju. Aktīvi līdzdarbosimies OECD un ES risinājumu izstrādē mūsdienu nodokļu sistēmas izaicinājumiem – digitalizācija, lielāka caurskatāmība.

Fiskālās politikas kurss 2017. gadā nav mainījies un balstās koncepcijā par atbildīgas un fiskālās disciplīnas nosacījumos balstītas politikas īstenošanu, kā arī par ilgtspējīgu Latvijas iedzīvotāju dzīves kvalitātes kāpināšanu.

Atbilstoši aktuālajam novērtējumam 2017. gads ir noslēdzies ar vispārējās valdības budžeta deficītu 0,6% no IKP apmērā, kas ir daudz labāk, nekā tika plānots valsts budžeta likumā un Ietvara likumā, kur budžeta deficīta apmērs tika plānots 1,1% no IKP. Galvenie iemesli minētajam bija labāki nekā prognozēti nodokļu ieņēmumi, zemākas iemaksas ES budžetā, kā arī zemāki nekā plānoti izdevumi sociālajiem pabalstiem.

Arī 2018. gada budžeta sagatavošanas ciklā Latvijas fiskālās politikas virziens ir saglabāts nemainīgs, tajā pašā laikā precizējot politikas pasākumus mērķu īstenošanai, t.i. precizējot tās jomas, kurās ir visbūtiskāk palielināts valsts budžeta finansējums kā arī papildinot politikas pasākumus ar 2017. gadā apstiprinātās nodokļu reformas paketes būtiskākajiem elementiem. Ņemot vērā iepriekš minēto, 2018. gada budžets ir sagatavots:

* ieviešot nodokļu reformu, kuras pamatā ir darbaspēka un uzņēmuma ienākuma nodokļa sistēmas reforma, ēnu ekonomikas apkarošana, kā arī kompensējošie pasākumi, kas mazina atsevišķu reformas elementu negatīvo ietekmi uz vispārējās valdības budžetu;
* prognozējot, ka vispārējās valdības budžeta deficīts 2018. gadā, ieskaitot identificētos fiskālos riskus, ir 1,0 % no IKP;
* veicot valsts budžeta bāzes izdevumu pārskatīšanu un izstrādājot papildu ieņēmumu un izdevumu pasākumus, lai nodrošinātu finansējumu valdības definētajām;
* īstenojot pasākumus ēnu ekonomikas samazināšanai un nodokļu iekasējamības uzlabošanai, kā arī iedzīvotāju ienākumu nevienlīdzības mazināšanai.

Papildus ir norādāms, ka EK vērtējumā Latvijas sagatavotais budžeta plāna projekts ir atzīts par atbilstošu ES fiskālā ietvara prasībām.

Valdības darbības laikā regulāri ir noticis darbs pie budžeta plānošanas procesa pilnveidošanas. No 2016. gada budžeta izdevumu izvērtēšanas process ir ieviests kā pastāvīgs un sistemātisks instruments, lai nodrošinātu ikgadēju valsts budžeta izdevumu pārskatīšanu.

Jau 2016. gadā tika veikts pirmais horizontālais valsts budžeta izdevumu izvērtējums, identificējot ministriju un citu centrālo valsts iestāžu iekšējos resursus 64,2 milj. euro apmērā 2017. gadā un 62,2 milj. euro apmērā 2018. gadā, kā rezultātā tika izstrādāti pasākumi ministriju budžeta izdevumu samazināšanai un pārdalei.

2017. gadā budžeta izdevumu pārskatīšanas process, izvērtējot priekšlikumus izmaiņām valsts budžeta politikas jomā un nozaru finansēšanas politikas jomās, optimizējot procesus, analizējot iespējas ieviest nulles budžeta principus atsevišķu pilotprojektu veidā, kā arī horizontāli pārskatot ieņēmumus un izdevumus, identificēja ministriju un citu centrālo valsts iestāžu iekšējos resursus 81,1 milj. euro apmērā 2018. gadam un 73,1 milj. euro 2019. gadam.

2018. gadā budžeta izdevumu pārskatīšanas procesa ietvaros prioritāri tiks analizēti valsts budžeta izdevumi IKT, nekustamo īpašumu apsaimniekošanas un valsts dibināto fondu un tiem pielīdzināmo organizāciju jomās, galīgo lēmumu par valsts budžeta izdevumu pārskatīšanas tvērumu pieņemot vienlaikus ar budžeta sagatavošanas grafika apstiprināšanu.

2017. gadā veikta visaptveroša jauno politikas iniciatīvu (prioritāro pasākumu) reforma, turpmāk paredzot, ka MK, izskatot Latvijas Stabilitātes programmas projektu, definē prioritāro pasākumu iesniegšanas nosacījumus. Minētā procesa ietvaros tiks nodrošināta prioritāro pasākumu izvērtēšana kopsakarā ar politikas plānošanas dokumentiem, vidēja termiņa budžeta ietvara likumā noteiktajiem budžeta mērķiem un prioritārajiem attīstības virzieniem aktuālajiem problēmjautājumiem.

Lai budžeta paskaidrojumi sniegtu sabiedrībai pilnīgu un caurskatāmu informāciju par valsts budžetu kā politikas realizācijas instrumentu, ir ieviestas Politikas un resursu vadības kartes, ar kuru palīdzību interaktīvā un uzskatāmākā veidā tiek sniegts priekšstats par nozaru politiku rezultātu sasniegšanā ieguldītajiem resursiem, par nozares darbības rezultātā sniegto labumu sabiedrībai. Tīmekļa vietnē *www.fm.gov.lv/lv/budzets\_2018/* ir pieejama interaktīvā budžeta infografika, kas ļauj lietotājam iepazīties ar deviņām budžeta ieguldījuma jomām (piemēram, veselība, izglītība, sociālā aizsardzība u.c.) un tām novirzīto finansējumu, kā arī uzzināt detalizētu informāciju par ieguldījuma virzieniem katrā no nozarēm un par rezultātiem, kuri sagaidāmi no valsts budžeta finansējuma ieguldīšanas attiecīgajā jomā.

## Pasākumu kopums ēnu ekonomikas mazināšanai

Īstenojot valsts politiku ēnu ekonomikas ierobežošanā, tai skaitā veicinot iestāžu sadarbību un nostiprinot to Ēnu ekonomikas apkarošanas padomes apstiprinātā Valsts iestāžu darba plānā ēnu ekonomikas ierobežošanai, ēnu ekonomikas īpatsvars Latvijā pakāpeniski un konsekventi mazinās. Īstenojot plānā iekļautos pasākumus, 2017. gadā ir ieviesti vairāki būtiski risinājumi ceļā uz ēnu ekonomikas īpatsvara samazināšanu, tai skaitā:

* VID pienākums nodrošināt publiski pieejamu informāciju par darba devējiem, kuru darbinieku vidējais mēneša atalgojums ir valstī noteiktās minimālās mēneša darba algas apmērā, vai mazāks, par nodokļu maksātājiem, kas sodīti par darba samaksas noteikumu pārkāpšanu, un par nodokļu maksātājiem, kuri nav iesnieguši VID paredzētās nodokļu deklarācijas;
* publisko iepirkumu jomā ir būtiski sekmēta virzība uz pilnīgi elektronisku iepirkumu norisi un pārskatīti kritēriji saimnieciskā izdevīguma vērtēšanai;
* pieņemts vienotā konta regulējums, t.sk. pienākums VID no 2021. gada nodrošināt administrēto valsts budžeta ieņēmumu uzskaiti pēc uzkrāšanas principa;
* ieviesta elektroniskā darba laika uzskaite būvniecības nozarē;
* VID paredzētas tiesības reģistrēt transportlīdzekļa atsavināšanas aizliegumu CSDD reģistrā, ja VID saskata iespējamus riskus PVN nomaksas jomā un uzsāk nodokļu administrēšanas pasākumus, kā arī paredzēts 15 dienu atsavināšanas aizliegums noteiktas riska grupas transportlīdzekļiem, lai nodrošinātu iespēju VID identificēt minētos riskus;
* noteikti skaidras naudas lietošanas ierobežojumi fiziskām personām darījumiem virs 7200 euro;
* piešķirtas VID tiesības iegūt informāciju par personu kontiem ar apgrozījumu virs 15000 euro;
* paplašināta pievienotās vērtības nodokļa reversās maksāšanas kārtības piemērošana uz būvmateriālu, metālizstrādājumu un sadzīves tehnikas piegādēm un paredzēta darījumu norādīšana PVN deklarācijās no 150 euro apmēra.

Virzoties uz Valsts ieņēmumu dienesta darbības lielāku efektivitāti, turpinās darbs pie VID iekšējās un ārējās kontroles sistēmu stiprināšanas. Minētā ietvaros ir veiktas izmaiņas gan VID struktūrā, gan personālvadības jomā, stiprinot VID analītiskās spējas un kapacitāti.

Ēnu ekonomikas mazināšana arī 2018. gadā būs viena no valdības prioritātēm; turpinot darbu pie nepieciešamā regulējuma izstrādes, tiks veikta Padziļinātās sadarbības programmas reformēšana, veicinot nodokļu saistību izpildi, pārskatot Padziļinātas sadarbības programma kritērijus, paplašinot potenciālo dalībnieku loku un pieejamās priekšrocības, kā arī popularizējot Padziļinātas sadarbības programmu un tās dalībniekus. 2018. gadā tiks turpināts darbs pie vienotā nodokļa konta ieviešanas, ģenerālvienošanās parakstīšanas būvniecības nozarē, standartizētu būvniecības līgumu nosacījumu ieviešanas izmantošanai publiskajos iepirkumos, ārpustiesas strīdu izskatīšanas procesa izveides u.c. pasākumiem.

## Uzņēmējdarbības vides uzlabošana

Ekonomiski aktīvo iedzīvotāju proporcija (69,1%) un nodarbinātības līmenis (63,3%) valstī ir sasnieguši līdz šim vēsturiski augstākās atzīmes; bezdarba līmenis sarucis līdz 8,5%. Vienlaikus brīvo darba roku skaita samazināšanās rada spiedienu uz algām un ietekmē ražotāju konkurētspēju ārējos tirgos. 2017. gadā pilnveidoti procesi, kas saistīti ar terminētu viedo imigrāciju: ir īstenotas izmaiņas Imigrācijas likumā, kas veicinās augsti kvalificēta darbaspēka piesaisti Latvijas darba devējiem atsevišķās profesijās.

2018. gadā tiks ieviesta Darba tirgus apsteidzošo pārkārtojumu sistēma, kas nodrošinās savlaicīgāku un saskaņotāku valsts institūciju un nevalstisko organizāciju savstarpējo sadarbību darba tirgus pārmaiņu paredzēšanā un nepieciešamo pārkārtojumu ieviešanā, t.sk., paplašinot vidēja un ilgtermiņa darba tirgus prognožu izmantošanu rīcībpolitikas veidošanā.

Strauji augošo uzņēmumu veidošanās sekmēšanai, pēc diskusijām ar jaunuzņēmumu un riska kapitāla nozares ekspertiem ir izstrādāti un 2017. gadā MK apstiprināti grozījumi Jaunuzņēmumu darbības atbalsta likumā, kuri mazina birokrātiskās prasības. Šobrīd Latvijā darbojas 320 jaunuzņēmumi, kas kopumā piesaistījuši investīcijas aptuveni 210 milj. euro apjomā tādās jomās kā finanšu tehnoloģijas, IKT, robotika, analītika, transports u.c. 2018. gadā tiks stiprināta jaunuzņēmumu sinerģija ar universitātēm un korporācijām, pilnveidojot tehnoloģiju pārneses un inovācijas atbalsta programmu nosacījumus, kā arī intelektuālā īpašuma tiesību regulējumu.

Atbalstot eksportētājus un mazinot dažāda veida riskus ārējos tirgos, veiksmīgi tiek īstenota īstermiņa (līdz 2 gadiem) eksporta kredītu garantiju programma, kura 2017. gada rudenī paplašināta arī uz lielajiem komersantiem un pagarināta līdz 2022. gada beigām. No 2017. gada rudens ALTUM pakalpojumu klāsts papildināts ar vidēja termiņa (5 gadi) un ilgtermiņa (10 gadi) eksporta kredītu garantijām. Ir paplašināta starptautiskā līgumtiesiskā bāze par ekonomisko sadarbību – parakstīti vairāki starpvaldību līgumi un sadarbības memorandi, kas ļaus Latvijas uzņēmējiem sekmīgāk apgūt jaunus eksporta tirgus arābu valstīs un Tālajos Austrumos.

2017. gada jūnijā 23 uzraugošās valsts pārvaldes iestādes un uzņēmēju nevalstiskās organizācijas parakstīja Sadarbības memorandu par principa “Konsultē vispirms” ievērošanu, kas uzlabos kontrolējošo institūciju un uzņēmēju savstarpējo sadarbību un komunikāciju.

Lai sekmētu uzņēmējdarbības attīstību reģionu centros, 2018. gadā tiks izvēlēti atbilstošākie risinājumi un finanšu instrumenti daudzdzīvokļu īres namu celtniecības programmas īstenošanai pašvaldībās.

Mērķtiecīgi īstenotās darbības uzņēmējdarbības vides sakārtošanā ir ļāvušas Latvijai nostabilizēties globālā reitinga Doing Business labāko valstu divdesmitniekā. Kopumā vide ir uzskatāma par labi sakārtotu, 2018. gadā tiks turpināts aktīvs darbs pašlaik vājākajos punktos – elektroenerģijas piegādes drošums un maksātnespējas procesā atgūto kreditoru līdzekļu proporcija.

Uzņēmēji un iedzīvotāji plaši izmanto vienas pieturas aģentūras principu pakalpojumu saņemšanā; 2017. gadā Valsts un pašvaldību vienoto klientu apkalpošanas centru tīkls reģistrēja 110 000 pakalpojumu pieteikumus. Visplašāk tīklā pieprasīti Valsts sociālās apdrošināšanas aģentūras pakalpojumi un konsultācijas Valsts ieņēmumu dienesta jautājumos. 2018. gadā sniegto pakalpojumu kopa tiks tālāk paplašināta un pilnveidota.

Valdība strādā pie Oficiālās elektroniskās adreses likuma ieviešanas, lai e-adrese valstī sāktu darboties no 2018. gada 1. jūnija, kad obligāti e-adrese sāks izmantot valsts iestādes un rezerves karavīri. Uzņēmēji e-adresi brīvprātīgi varēs izmantot ar 2019. gadu, taču, sākot ar 2020. gadu, sarakstei ar valsts iestādēm tā būs izmantojama obligāti. 2017. gadā turpinot e-pakalpojumu, valsts informācijas sistēmu un koplietošanas platformu attīstību, uzsākta pāreja uz valsts IKT pārvaldību valsts vienotas IKT arhitektūras ietvaros.

2017. gadā ir veikta virkne pasākumu portāla *latvija.lv* uzņēmējdarbības sadaļas satura un dizaina pilnveidošanai un pielāgošanai efektīvai lietošanai tiešsaistē. 2017. gadā portālā *latvija.lv* izvietoti 142 e-pakalpojumi, ko sniedz 28 iestādes; kopējais unikālo lietotāju skaits ir sasniedzis 783 tūkstošus, kas ir par 93 tūkstošiem vairāk kā 2016. gadā. Atvērto datu politikas īstenošanai, kas veicinās datu vispārpieejamību un atkalizmantošanu, 2017. gada jūlijā tika atvērta Latvijas Atvērto datu portāla (*data.gov.lv*) pilotversija.

Būvniecības apjomu iespējamās svārstības jau 2019.-2020. gados var radīt problēmas kvalitātes, cilvēkresursu un izmaksu aspektos. Atbilstoši pieņemtajam normatīvajam regulējumam dati par būvniecības iecerēm un projektiem dažādās stadijās turpmāk tiks apkopoti divās saistītās valsts informācijas sistēmās – Elektronisko iepirkumu sistēmā un Valsts elektroniskās informācijas sistēmā un Būvniecības informācijas sistēmā, palīdzot komersantiem plānot resursus un investīcijas, kā arī pieņemt stratēģiskus lēmumus

Pieaug radošo industriju ieguldījums tautsaimniecībā, šobrīd Latvijā aptuveni 7% no reģistrētajiem uzņēmumiem ir saistīti ar kādu no radošo industriju jomām. Uzsverot radošo industriju uzņēmumu spēju radīt izaugsmi, 2017. gadā izveidots Radošo industriju biznesa inkubators, tā darbības nodrošināšanai paredzēti līdzekļi 6 milj. euro apmērā. Pašlaik ir noslēgti 15 līgumi, inkubatorā visvairāk pārstāvētās nozares ir mode un interjera dizains. 2018. gada laikā tiks rīkotas dažādas aktivitātes kopā ar sadarbības partneriem Cēsīs, Rēzeknē, Kuldīgā un Liepājā.

Turpinās valsts atbalsts lauksaimniecībai, papildus ES fondu maksājumiem 2018.-2019. gados noteikts ikgadējais finansējums 20 M EUR apmērā.

2017. gadā MK pieņēma “Valsts pārvaldes reformu plānu 2020”, kas paredz paaugstināt valsts pārvaldes darbības efektivitāti, paaugstinot valsts pārvaldes cilvēkresursu kvalitāti, efektivizējot valsts pārvaldes procesus un pārkārtojot valsts pārvaldes pakalpojumus atbilstoši sabiedrības interesēm. Tas tiks panākts ar birokrātijas samazināšanu iedzīvotāju un uzņēmēju saziņā ar valsti, atbalsta funkciju (grāmatvedība, personālvadība, iepirkumi, utt.) centralizāciju, valsts pārvaldes darbinieku skaita samazinājumu par 6% un virkni citu pasākumu īstenošanu.

Uzņēmējdarbības vides uzlabošanai reģionos un to ekonomiskās attīstības potenciāla palielināšanai 2018. gadā tiks izstrādāts konceptuāls piedāvājums pašvaldību sadarbības teritoriju izveidei un funkcionēšanai.

## Uzņēmējdarbības attīstību un konkurētspēju stimulējoša tiesiskā vide

Lai veicinātu tiesu prakses vienveidību, tiesnešu specializāciju un nejaušību lietu sadalē, samazinātu lietu izstatīšanas termiņus, izlīdzinātu tiesnešu noslodzi, kā arī ietaupītu resursus, tiek veikta tiesu darbības teritoriālā reforma, kas ietver gan rajonu (pilsētu) tiesu, gan zemesgrāmatu nodaļu izvietojuma optimizāciju; reformu īstenošanas rezultātā līdz 2018. gada beigām 34 tiesu vietā tiks izveidotas 9 tiesas. Reformas ietvaros 2018. gadā zemesgrāmatu tiesnešus iekļaus vispārējo tiesu sastāvā, dodot iespēju tiem arī skatīt vispārējās lietas un attiecīgi mazinot kopējo tiesu noslodzi.

2018. gadā tiks pabeigts starptautisks Latvijas tieslietu sistēmas novērtējums, izskatot jautājumus, kas saistīti ar tiesu neatkarību, tiesu administrēšanu, kā arī to institūciju funkcionalitāti, kas piedalās tiesu sistēmas politikas un stratēģijas izstrādē.

2018. gadā paplašinātas likumā “Par tiesu varu” noteiktās Tieslietu padomes funkcijas tiesnešu karjeras jautājumos, tai skaitā nosakot tiesneša amata kandidātu atlasi, tiesnešu stažēšanos un kvalifikācijas eksāmena kārtošanu. Regulāri tiek rīkotas dažādu lietu kategoriju tiesnešu apmācības. Katru gadu mācību programma tiek atjaunināta, tajā iekļaujot ne tikai vispārīgus, bet arī aktuālus tiesību jautājumus, kā arī analizējot tiesu praksi konkrētās jomas ietvaros. 2018. gadā MK pieņems grozījumus “Valsts un pašvaldību institūciju amatpersonu un darbinieku atlīdzības likumā”, izveidojot tiesnešu darba samaksas sistēmu, kura nodrošinātu tādu tiesnešu materiālo līmeni, kas atbilst viņu neatkarības statusam, kā arī tiesnešu darba samaksas faktiskās vērtības ilgtspēju.

Uzlabojot tieslietu sistēmas kvalitāti, turpinās darbs pie reģistru un e-pakalpojumu pilnveidošanas, noteikta tiesu specializācija konkrētu lietu kategoriju izskatīšanā, paplašinātas alternatīvās iespējas ārpustiesas strīdu izšķiršanai – turpinās šķīrējtiesu reforma, arvien plašāk tiek ieviestas un attīstītas mediācijas iespējas, tai skaitā ģimenes strīdos.

Principiāli svarīgs jautājums ir maksātnespējas procesa objektivitāte, caurskatāmība un sistēmiska kontrole, lai uzlabotu uzņēmējdarbības vidi un investoru tiesisko aizsardzību, lai palielinātu pašlaik neapmierinošo atgūto līdzekļu proporciju nodrošinātajiem kreditoriem. 2018. gadā Starptautiskais Valūtas fonds sniegs visaptverošu novērtējumu par maksātnespējas procesa efektivitāti Latvijā.

2018.-2020. gadā tiek īstenoti Maksātnespējas politikas attīstības pamatnostādnēs noteiktie rīcības virzieni, lai nostiprinātu kreditoru un tiesas kompetenci maksātnespējas procesa ietvaros, kā arī uzlabotu maksātnespējas procesa norisi, tai skaitā izstrādājot jaunu kārtību, kādā konstatē dokumentu viltošanu un tās sekas. 2017. gadā MK akceptēja grozījumus Maksātnespējas likumā, kuri dod iespēju aizsargāt īstos kreditorus no fiktīviem kreditoriem, kā arī palielināt sodu par savlaicīgu maksātnespējas procesa pieteikuma neiesniegšanu. Ir stiprināta tiesu kompetence, apvienojot visus ar maksātnespēju saistītos jautājumus un paplašinot tiesu kontroli pār maksātnespējas procesu, kā arī pastiprināta maksātnespējas procesa administratoru darbības valsts uzraudzība. 2017. gadā notikušas un 2018. gadā turpināsies tiesnešu apmācības par aktuāliem maksātnespējas jomas jautājumiem. 2018. gada vidū sāks darboties Elektroniskā maksātnespējas uzraudzības sistēma, nodrošinot sistēmisku kontroli un maksātnespējas procesa caurskatāmību gan no Maksātnespējas administrācijas, gan no kreditoru puses; notiek darbs pie risinājuma izstrādes nejaušai administratoru atlasei maksātnespējas procesā.

Vispārīgās datu aizsardzības regulas ieviešanai (piemērojama ar 2018. gada 25. maiju), tai skaitā Datu valsts inspekcijas neatkarības statusa stiprināšanai, ir izstrādāts personas datu apstrādes likumprojekts un tiesībaizsardzības nolūkos apstrādājamo personas datu likumprojekts, kā arī tiem pakārtotie normatīvo aktu projekti. 2017. gadā organizēta virkne uzņēmējus un visu sabiedrību informējošu pasākumu un konsultāciju saistībā ar Regulas piemērošanu.

Nekustamo īpašumu jomas sakārtošanai 2018. gadā tiks pabeigta normatīvo aktu izstrāde, lai stiprinātu zvērinātu notāru kompetences attiecībā uz nostiprinājumu lūgumu iesniegšanu zemesgrāmatā arī privātu darījumu gadījumā; tam nolūkam tiks izmantots izstrādātais tehniskais risinājums Valsts vienoto datorizēto zemesgrāmatu un Notāru informācijas sistēmu savstarpējai datu apmaiņai, lai samazinātu viltotu nostiprinājumu lūgumu iesniegšanas risku.

Valdība turpināja darbu pie korupcijas risku novēršanas un kukuļošanas apkarošanas, stiprinot Korupcijas novēršanas un apkarošanas biroju (KNAB). 2018. gada janvārī Ministru prezidents apstiprināja KNAB darbības stratēģiju 2018.-2019. gadam, kura paredz prioritāru uzmanību veltīt tiesu varas institūcijām un publiskajiem iepirkumiem veselības un būvniecības nozarēs, kā arī lielākajās pašvaldībās. Tiks pilnveidota politisko partiju finansēšanas un priekšvēlēšanu aģitācijas likumības uzraudzība un stiprināta KNAB analītiskā kapacitāte.

## Finanšu un kapitāla tirgus sektora mērķtiecīga aktivizēšana

Kā būtiskākie finanšu sektora attīstības virzieni tika definēti stabilitāte, drošība un starptautiska konkurētspēja, inovatīva finanšu pakalpojumu pieejamība un Latvijas pozīcijas nostiprināšana kā reģionālajam finanšu pakalpojumu centram. Minētie principi iekļauti Finanšu sektora attīstības plānā 2017.-2019. gadam, 2017. gadā tika uzsākta tā īstenošana, tai skaitā ieviešot *regulācijas smilšukastes* risinājumu.

Attīstot finanšu sektora drošību, 2017. gadā tika izstrādāts Otrais noziedzīgi iegūtu līdzekļu un terorisma finansēšanas risku novērtējums, kā arī valdībā apstiprināts pasākumu plāns identificēto risku mazināšanai. Vienlaikus ir pilnveidots regulējums, lai novērstu to, ka finanšu sistēma tiek izmantota nelegāli iegūtu līdzekļu legalizācijai un terorisma finansēšanai, un veicināta Latvijas kredītiestāžu atbilstība starptautiskiem noziedzīgi iegūtu līdzekļu legalizācijas un terorisma finansēšanas novēršanas standartiem, tai skaitā 2017. gadā:

* darbu uzsāka kontu reģistrs, nodrošinot efektīvu informācijas apmaiņas kārtību tiesību aizsardzības institūcijām un valsts pārvaldes iestādēm par kredītiestāžu un maksājumu pakalpojumu sniedzēju klientu patiesajiem labuma guvējiem un pilnvarotajām personām;
* tika uzlabota aizdomīgu un neparastu darījumu ziņošanas kārtība;
* piešķirot papildu finansējumu, tika stiprināta noziedzīgi iegūtu līdzekļu legalizācijas un terorisma finansēšanas novēršanas institūciju sistēma;
* stiprināta publiskā un privātā sektora kapacitāte noziedzīgi iegūtu līdzekļu legalizācijas novēršanā, nodrošinot apmācības ar Nīderlandes un Pasaules Bankas ekspertu piesaisti.

Veicinot kapitāla tirgus attīstību, lai sekmētu privātpersonu investīciju piesaisti un atvieglotu ar investīcijām saistīto nodokļu administrēšanu, ir ieviests ieguldījumu konts. Lai veicinātu ieguldījumus kapitāla tirgū, ir pārskatīts fondēto pensiju regulējums, paredzot:

* palielināt ieguldījumu kopsummas alternatīvo ieguldījumu fondos no 10% uz 15%;
* palielināt ieguldījumus kapitāla vērtspapīros līdz 75%;
* samazināt pensiju fondu pārvaldīšanas komisijas maksas.

ALTUM ir emitējis zaļās obligācijas 20 milj. euro vērtībā videi un klimatam draudzīgu projektu finansēšanai, kā arī ir atlasījis finanšu starpniekus trim akcelerācijas fondiem, diviem sēklas un sākuma fondiem un vienam izaugsmes fondam; 2018. gadā tiks izsludināts iepirkumu vēl vienam izaugsmes fondam.

Attīstot reģionālo Baltijas kapitāla tirgu un Latviju kā reģionālo finanšu pakalpojumu centru, ir apvienoti Baltijas valstu depozitāriji un izveidots vienots centrālais depozitārijs ar mītnes vietu Rīgā. Papildus minētajam, ir noslēgts saprašanās memorands starp Baltijas valstīm par reģionālā kapitāla tirgus attīstību, t.sk. vērtējot iespējas harmonizēt kapitāla tirgus regulējumu un veidot kopēju finanšu instrumentu – Baltijas mēroga segtās obligācijas.

2018. gadā tiks turpināts darbs pie finanšu sektora attīstību veicinošu pasākumu īstenošanas, prioritāri noslēdzot savstarpējo aizdevumu un investīciju platformu regulējuma izstrādi un nodrošinot otrā līmeņa krājaizdevu sabiedrību regulējuma sistēmas ieviešanu.

## 1.10. Eiropas fondu, kā arī citu ES un ārvalstu palīdzības finanšu programmu piesaiste

Valdības intensīva darba rezultātā atzīmējams ievērojams progress Kohēzijas politikas ES fondu investīciju iespēju izmantošanā. Stingra izpildes uzraudzība un efektīva ES fondu vadības un ieviešanas sistēma ir sekmējusi to, ka ir apstiprināti investīciju nosacījumi par 98,2% no kopējās 4,4 mljrd. euro plānošanas perioda ES fondu “aploksnes” Latvijai. 2018.-2019. gados vēl atlicis apstiprināt tikai 6 investīciju nosacījumus izglītības, veselības un sociālās iekļaušanas, energoefektivitātes, vides aizsardzības un programmu vadības jomās.

Attiecīgi arī plaši uzsākta investīciju projektu īstenošana. Līdz 2018. gada 24. janvārim jau tiek īstenoti projekti par vairāk nekā 2,5 mljrd. euro ES līdzfinansējuma, kas ir vairāk nekā puse no kopējās ES fondu “aploksnes”. Vislielākais progress un uzskatāmi rezultāti ir sasniegti transporta, vides un teritoriālās attīstības, sociālās iekļaušanas, izglītības un ar uzņēmējdarbību un nodarbinātības sekmēšanu saistītās jomās. Tāpat ir pieaugoša dinamika maksājumiem par jau veiktām investīcijām projektos (līdz 2018. gada 1. janvārim ir veikti maksājumi 587.9 milj.euro).

Nozīmīgi, ka Latvija ir izpildījusi 2017. gada saistības attiecībā uz EK noteikto ikgadējo mērķi – nav iestājies risks “neto” ES finansējuma samazinājumam proporcionāli neizpildei. Attiecīgi 2018. gadā viens no prioritāriem mērķiem ir tikpat sekmīgi nodrošināt stabilu investīciju progresu, lai Latvija pilnā apmērā izmantotu ES finansējuma iespējas atbilstoši plānošanas dokumentos noteiktām un aktuālām Latvijas interesēm.

Papildus svarīgi novērtēt, ka Latvija 2017. gadā ir saņēmusi EK pozitīvu atzinumu, kas apstiprina Latvijas ES fondu vadības un kontroles sistēmas efektīvu darbību, tai skaitā veikto pārbaužu efektivitāti; tas stiprina EK paļāvību, ka Latvija ES fondus izmanto likumīgi un pareizi, ievērojot pareizas finanšu pārvaldības principu. Pārvaldības deklarācija ir apliecinājums tam, ka izdevumi, kas radušies attiecīgajā atskaites periodā, ir izmantoti paredzētajam mērķim, kā arī ieviestā vadības un kontroles sistēma garantē darījumu likumību un pareizību.

2018. gads būs īpaši aktīvs Kohēzijas politikas projektu īstenošanā visos Latvijas reģionos un dažādās jomās, sasniedzot darbības programmā paredzētos starpposma mērķus. Tādēļ kritiski svarīga loma ir pārdomātai projektu ieviešanas risku pārvaldībai un finanšu disciplīnai, ko ir plānots uzlabot un stiprināt visos līmeņos. 2018. gadā īpaša vērība tiks veltīta atbalstam projektu īstenotājiem un projektu ieviešanas plānu kvalitātes uzlabošanai, kā arī finanšu disciplīnas stiprināšanai.

Tiks turpināts veicināt projektu ieviešanu, tai skaitā stiprinot ikmēneša plānu izpildes disciplīnu, rodot iespēju operatīvi risināt nozīmīgākos konstatētos projektu līmeņa riskus.

Tika definētas Latvijas intereses nākotnes ES daudzgadu budžeta jautājumos, sagatavojot mūsu pozīcijas aizstāvēšanu attiecībā uz EK priekšlikumu, kā arī tam sekojošās sarunās starp ES dalībvalstīm.

2017. gada decembrī starp Latviju un Norvēģiju, Islandi un Lihtenšteinu tika parakstīti saprašanās memorandi par Norvēģijas finanšu instrumenta ieviešanu 2014.-2021. gadā un Eiropas Ekonomikas zonas finanšu instrumenta ieviešanu 2014.-2021. gadā. Abu līgumu parakstīšana veiksmīgi noslēdza sarunas par plānotajām investīcijām līdz 2021. gadam, nodrošinot finansējuma piesaisti 102,1 milj. euro apmērā tādām jomām kā inovācijas un uzņēmējdarbības attīstība, pētniecība un izglītība, reģionu attīstība, nabadzības mazināšana, sadarbība kultūras jomā, klimata pārmaiņu mazināšana un vides aizsardzība, iekšlietu un tieslietu dienestu stiprināšana, pilsoniskā sabiedrība un pienācīgs darbs. 2018. gadā notiks intensīvs darbs pie programmu konceptu un investīciju nosacījumu izstrādes, lai jau 2019. gadā varētu uzsākties projektu īstenošana.

Veiksmīgi un efektīvi izmantot pieejamo ES fondu finansējumu ir būtiski reģionālās attīstības veicināšanai. Uz 2017. gada beigām apstiprināti 111 projekti, kuri paredz netiešo uzņēmēju atbalstu infrastruktūras uzlabošanai un teritorijas degradācijas novēršanai par 134,83 milj. euro, kur būtisks uzsvars ir likts uz atbalstu jaunu darba vietu izveidei un privāto investīciju piesaistei reģionos (kopā līdz 2023.gada 31.decembrim projektu rezultātā plānots radīt vismaz 4 985 jaunas darba vietas un atjaunot vismaz 563 hektārus degradēto teritoriju).

Papildus, lai veicinātu Latvijas reģionu vispārējo un sociālo attīstību un konkurētspēju starptautiskā mērogā, līdz 2017. gada beigām 10 Eiropas teritoriālās sadarbības programmās, kurās piedalās Latvijas finansējuma saņēmēji, ir apstiprināti 257 starptautiski projekti, kuros Latvijas partneri sadarbojas ar vairāk nekā 2000 starptautiskajiem partneriem no 28 ES dalībvalstīm, Norvēģijas un Šveices, kā arī Baltkrievijas, piesaistot Latvijas reģionu attīstībai 62,3 milj. euro.

## 1.11. Latvijas starptautiskā integrācija un ārpolitiskā rīcība

Latvijai, īstenojot savus ārpolitikas mērķus 2017. un 2018. gadā, svarīgākais ir nostiprināt transatlantiskās saites, tai skaitā ciešu NATO un ES sadarbību drošības un aizsardzības jomās, piedalīties stipras Eiropas Savienības veidošanā, aizstāvēt Latvijas uzņēmumu intereses un attīstīt saiknes ar mūsu tautiešiem ārzemēs. Latvijas valsts pastāvēšanas simtgade rada īpašas iespējas 2018. gadā virzīties uz šo mērķu sasniegšanu.

Efektīvas transatlantiskās sadarbības stiprināšanai ir izveidots ciešs un regulārs politiskais dialogs ar ASV jauno administrāciju, kas sekmējis arī turpmāka ASV atbalsta sniegšanu Latvijas aizsardzības spēju celšanai, enerģētiskās drošības stiprināšanai, uzsākot sašķidrinātās dabasgāzes eksportu uz Baltijas valstīm, kā arī veicinājis ekonomisko un tirdzniecisko kontaktu tālāku attīstīšanu. 2017. gada 11 mēnešos eksporta pieaugums uz ASV salīdzinājumā ar 2016. gada attiecīgo periodu bija 80%. Lielāko daļu eksporta sastāda mehānismi un mehāniskās ierīces (42%), elektroierīces un elektroiekārtas (18%), optiskās ierīces un aparatūra (7%). 2017. gadā attīstījusies aktīva sadarbība ar Kanādu, ņemot vērā Latvijas atbalstu ES un Kanādas Visaptverošā ekonomiskās un tirdzniecības līguma (CETA) un Stratēģiskās partnerības nolīguma (SPA) noslēgšanai, kā arī NATO Varšavas samita lēmumam par Kanādas vadošo lomu daudznacionālā bataljona nodrošināšanā.

ES nākotne ir ļoti svarīga ekonomiskajai izaugsmei, labklājībai un eiropeisku vērtību nostiprināšanai. 2017. gadā sarunās par ES nākotnes dažādiem jautājumiem aizstāvējām mums būtiskos principus – drošību, dzīves līmeņa izlīdzināšanos un sociālekonomisko attīstību; tie ir iekļauti 2017. gada 25. martā apstiprinātajā Romas deklarācijā par Eiropas nākotni turpmākajiem 10 gadiem.

Latvija aktīvi piedalījās ES reformu formulēšanā, iestājoties par Eiropas Monetārās savienības stiprināšanu, ES drošības un aizsardzības politikas tālāku attīstīšanu, Sociālo tiesību pīlāra pieņemšanu, ES Vienotā tirgus padziļināšanu un Latvijas tālāku integrāciju ES transporta un enerģētikas infrastruktūrā. Ir definētas un aizstāvētas Latvijas intereses nākotnes ES daudzgadu budžeta jautājumos; 2018. gadā turpināsim uzturēt stingru nostāju par Latvijas pozīcijas ievērošanu gaidāmajā EK priekšlikumā, un sekojošās sarunās starp ES dalībvalstīm.

2018. gadā tiks īstenotas jaunas iniciatīvas, tai skaitā Latvijas aktīva līdzdalība jaunā Eiropas Izcilības centra cīņā ar hibrīdo apdraudējumu. Zīmīgi, ka 2017. gadā dažādos Ziemeļvalstu un Baltijas valstu sadarbības formātos valstu augstākās amatpersonas ir tikušās sarunām ne tikai par Baltijas un Ziemeļvalstu reģiona drošību, enerģētiku, un Eiropas nākotni, bet ir intensīvi apspriesta kiber- un hibrīdapdraudējumu mazināšana.

Latvijas valsts ārējās ekonomiskajās interesēs valdība strādā pie Latvijas savienojamības veicināšanas, sekmē Latvijas uzņēmumu iekļaušanos globālo vērtību ķēdēs ārējo tirgu apgūšanā, sniedz atbalstu uzņēmumiem sadarbības partneru atrašanā, attīsta kontaktus ar starptautiskajām korporācijām. Uzmanības centrā ir sadarbība ar ārvalstu partneriem gan transporta, loģistikas un tūrisma, gan digitālās savienojamības jomās. 2017. gadā nodrošināta 20 Latvijas ārējo ekonomisko pārstāvniecību darbība 19 valstīs, kā arī atvērta jauna pārstāvniecība ASV; 2018. gadā tiks atvērta otra pārstāvniecība Vācijā, Frankfurtē. Notika vēsturiski lielākā Latvijas biznesa konference ASV (Spotlight Latvia), un ir nodibināta Latvijas Tirdzniecības kamera ASV (LatCham). Notikušas 70 tirdzniecības misijas (tajā skaitā, valsts augstāko amatpersonu ārvalstu vizīšu ietvaros), organizēti 44 nacionālie stendi starptautiskajās izstādēs ārvalstīs.

2017. gadā valdība turpināja aizstāvēt Latvijas intereses “Brexit” kontekstā. 2017. gada decembrī tika panākta politiska vienošanās par Latvijai būtiskiem jautājumiem – Apvienotajā Karalistē dzīvojošo ES (tostarp Latvijas) pilsoņu tiesības tiks saglabātas pēc “Brexit”, nevienai dalībvalstij līdz pašreizējā ES Daudzgadu budžeta perioda beigām 2020. gadā nebūs jāmaksā ES budžetā vairāk, kā arī neviena dalībvalsts nesaņems mazāk nekā plānots. 2018. gadā plānots vienoties ar Apvienoto Karalisti par Izstāšanās līgumu; šajā procesā pastiprinātu uzmanību pievērsīsim, lai 2017. gada decembra vienošanās tiktu juridiski korektā veidā ietverta Izstāšanās līgumā.

2018. gadā turpināsies Latvijas kā uzticama un aktīva stratēģiskā partnera un sabiedrotā pozicionēšana starptautiskajās daudzpusējās organizācijās: Latvija pārņems prezidentūru Baltijas jūras valstu padomē, kā arī uzņemsies vicepriekšsēdētāja amatu OECD Ministru konferencē.

Latvija atbalsta 2017. gada novembrī piektajā Austrumu partnerības (AP) samitā apstiprināto “2020 dokumentu”. Tajā detalizētas partnervalstīm interesējošās praktiskās sadarbības jomas un procesa mērķuzdevumi sadarbībai līdz 2020. gadam. Latvija AP valstīs un Centrālāzijas reģionā īsteno divpusējus un daudzpusējus attīstības sadarbības projektus, tai skaitā, bet ne tikai:

* Valsts Kontrole palīdz Gruzijas, Moldovas un Ukrainas Augstākajām revīzijas iestādēm adaptēt starptautiskos revīzijas standartus un īstenot lietderības revīzijas;
* 2017. gadā atklāta tīro tehnoloģiju klastera CleanTech Latvia reģionālā pārstāvniecība Uzbekistānā, kas apmāca vides resursu pārvaldību ekspertus ūdens resursu un sadzīves atkritumu apsaimniekošanā;
* Valsts robežsardze vada ES robežu pārvaldības programmas Centrālāzijai izveidoto konsorciju, organizējot apmācības ar mērķi uzlabot robežkontroles procedūras, lai veicinātu pārrobežu tirdzniecību un mazinātu nelikumīgu preču un personu pārvietošanu;
* Rīgas Juridiskās augstskolas vadībā notiek mācības AP, Rietumbalkānu un Centrālāzijas valstu jaunajiem līderiem ES tiesībās un ekonomikā.

2017. gadā Latvija turpināja atbalstīt Ukrainas teritoriālo vienotību, esam vairākkārt aicinājuši Krieviju pildīt savas saistības Minskas vienošanās ietvaros. Tika turpināts dialogs ar Krieviju diplomātu un ekspertu līmenī: 2017. gada 14.-15. augustā notika Latvijas – Krievijas Starpvaldību Komisijas VII sēde, 25. oktobrī tika parakstīti Latvijas – Krievijas valsts robežas Demarkācijas noslēguma dokumenti. Latvija ar Krieviju vienojās par tālāku pierobežas teritoriju iedzīvotāju savstarpējo braucienu vienkāršošanu.

Sadarbībai ar diasporu 2017. gadā ir pilnīgi vai daļēji atbalstīti 129 diasporas organizāciju iesniegtie projekti, šis darbs tiks turpināts 2018. gadā. Pavasarī MK izskatīs Rīcības plānu diasporai 2019.-2020. gadam, iekļaujot identitātes uzturēšanas, pilsoniskās līdzdalības, ekonomiskās sadarbības un reemigrācijas atbalsta pasākumus.

# Valsts drošība un nacionālā identitāte

Valsts un sabiedrības drošības garantēšanai mainīgajā ģeopolitiskajā situācijā valdības darbība ir bijusi vērsta uz sabiedrības saliedētību un orientāciju uz kopīgām pamatvērtībām, stiprinot piederības sajūtu Latvijas valstij, tās kultūrai un valodai, pilnveidojot iedzīvotāju pilsoniskās līdzdalības prasmes un iespējas iesaistīties sabiedrībai kopīgu jautājumu risināšanā.

## 2.1. Valstiskās piederības sajūta un atbildība par nacionālās kultūras ilgtspēju

Latvijā tiek nodrošināts daudzveidīgs kultūras pasākumu un līdzdalības iespēju piedāvājums, pastāvīgi pieaug gan koncertu, muzeju, teātru apmeklētāju skaits, gan aktivizējas iedzīvotāju darbība tautas mākslas kolektīvos. Attiecīgi pieaug mājsaimniecību izdevumi kultūrai un atpūtai.

Latvijas valsts simtgades svinību programmas ietvaros, 2017. gadā uzsākti un līdz 2021. gadam tiks īstenoti vairāk nekā 150 projekti, ir daudz privāto iniciatīvu. Valsts simtgadei veltītie pasākumi norisinājušies visās 119 pašvaldībās, akcentējot Latvijas valsts galveno vērtību – cilvēku. Īpaša uzmanība tiek pievērsta jauniešu, mazākumtautību, pierobežu iedzīvotāju un latviešu diasporas kopienu iesaistei.

Latvijas valsts simtgades publiskās diplomātijas programma paredz pastiprinātu atbalstu jau esošai Latvijas un ārvalstu valsts, pašvaldību dažādu nozaru institūciju un privātā sektora sadarbībai un tās veicināšanai, lai stiprinātu Latvijas intelektuālā un saimnieciskā potenciāla konkurētspēju, kā arī veicinātu sadarbības ilgtspēju un attīstību. Latvijas valsts simtgade šajā kontekstā tiek izmantota kā lieliska iespēja piesaistīt mūsu ārvalstu partneru uzmanību Latvijas sasniegumiem un veicināt turpmāko sadarbību konkrētos projektos ekonomikā, drošībā, kultūrā, izglītībā utt. Programmas ietvaros 2017. gadā notikuši 68 pasākumi 25 valstīs; 2018. gadā plānots īstenot izstādes par vēsturi, filmu programmas, Latvijas dienas citās valstīs, pievēršot uzmanību Latvijai, kā demokrātiskai, drošai, draudzīgai un radošai valstij.

Apstiprinātas 2018. gada XXVI Vispārējo latviešu Dziesmu un XVI Deju svētku pasākumu mākslinieciskās koncepcijas, nodrošināta svētku koncertu māksliniecisko programmu (koprepertuāra) sagatavošana koru, deju, pūtēju orķestru, kokļu mūzikas nozarēs. 2017. gadā īstenotas 32 deju lieluzveduma “Māras zeme” koprepertuāra apguves tautas deju kolektīvu skates Latvijas pilsētās un novados. Noslēguma koncerta koprepertuāra pārbaudes skates ietvaros īstenotas 30 amatierkoru skates Latvijas pilsētas un novados. Svētku norises ietvaros organizēti pasākumi, kas sekmē Latvijā dzīvojošo mazākumtautību un latviešu diasporas līdzdalību svētkos. Lai nodrošinātu Dziesmu un deju svētku norisi, 2017. gadā sākta Mežaparka Lielās estrādes un Daugavas stadiona pārbūve.

Valdība rūpīgi strādā pie sabiedrības saliedētības veicināšanas. Nodrošināta mazākumtautību pilsoniskās līdzdalības un kultūras savpatnības stiprināšana, sniedzot atbalstu Latvijas NVO dažādu projektu īstenošanā. Latgales Kongresa simtgades svinību ietvaros 2017. gadā Daugavpilī notikušajā ikgadējā mazākumtautību jeb Tautu forumā piedalījās vairāk nekā simt mazākumtautību NVO, valsts un pašvaldību institūciju pārstāvji un citi interesenti no visas Latvijas. Dati par mazākumtautību pārstāvju piederības sajūtu Latvijai parāda, ka, salīdzinot ar 2015. gadu (67%) piederības sajūta Latvijai ievērojami palielinās, sasniedzot 84% 2017. gadā.

2018. gadā noslēgsies pētījums par sagatavoto profesionālo kultūras speciālistu skaita atbilstību kultūras nozares un radošo industriju darba tirgus prasībām. Ir pabeigta profesionālās vidējās kultūrizglītības iestāžu reorganizācija, divu gadu laikā izveidojot piecus profesionālās izglītības kompetenču centrus (divi Rīgā, viens – Ventspilī, Daugavpilī, Liepājā) un nodrošinot to materiālās bāzes uzlabošanu.

2017. gadā pieņemts Sakrālā mantojuma saglabāšanas finansēšanas likums, nodrošinot valsts un vietējas nozīmes aizsargājamu kultūras pieminekļu statusā esošu kulta celtņu, tai skaitā Latvijas dievnamu, klosteru, kapelu, lūgšanu namu un reliģisko rituālu priekšmetu, kā nacionāli nozīmīgas kultūras mantojuma daļas saglabāšanu.

Lai noteiktu radošo personu, profesionālo radošo organizāciju statusu un paredzētu radošo personu atbalsta pasākumu programmas izveidi un darbību, 2017. gadā pieņemts Radošo personu statusa un profesionālo radošo organizāciju likums.

Panākta konceptuāla vienošanās par Kultūrkapitāla fonda finansēšanas modeļa maiņu, kas paredz līdzekļu pārdali no akcīzes nodokļa un izložu un azartspēļu nodokļa. 2018. gadā tiks izstrādāts tiesiskais ietvars fonda jaunā modeļa ieviešanai, lai 2019. gadā uzsāktu tā īstenošanu.

Sniegts atbalsts sabiedriski nozīmīga mediju satura veidošanai – 2017. gadā tika īstenoti 72 nacionālo un reģionālo mediju projekti. Papildus tam, Latvijas informācijas telpa stiprināta, veicot sabiedrības informācijas pratības sekmēšanas pasākumus, lai palielinātu iedzīvotāju spēju kritiski izvērtēt informāciju un atšķirt viltus ziņas un propagandu no uzticamas žurnālistikas.

Lai būtiski uzlabotu mediju darbības tiesisko regulējumu, nostiprinot Latvijas mediju vides daudzveidību un drošumspēju, 2018. gadā tiks izstrādāts vienots mediju vides tiesiskais regulējums, kas aizstātu likumu “Par presi un citiem masu informācijas līdzekļiem” un “Elektronisko plašsaziņas līdzekļu likumu”.

## 2.2. Valsts aizsardzības spēju stiprināšana

Esošās ģeopolitiskās situācijas dēļ pastiprināta uzmanība tiek pievērsta valsts aizsardzības kapacitātes stiprināšanai, tai skaitā novirzot šim mērķim NATO dalībvalstu standartam atbilstošus valsts budžeta līdzekļus. 2018. gadā valsts aizsardzības budžets sasniegs 2% no IKP (2017. gadā 1,7%), lielāko daļu finansējuma (43% no budžeta) plānots novirzīt investīcijām, 33% no budžeta – personāla atlīdzībai un profesionālai sagatavošanai

Lai veicinātu NATO īstenoto atturēšanas politiku un stiprinātu alianses aizsardzību, saskaņā ar NATO samitā Varšavā pieņemto lēmumu 2017. gadā Latvijā tika izvietota NATO paplašinātās klātbūtnes daudznacionāla bataljona līmeņa kaujas grupa, kuras misija ir atturēt potenciālo pretinieku un nepieciešamības gadījumā aizstāvēt Latviju. 2017. gada augusta beigās grupa sasniedza pilnu operacionālo gatavību. 2018. gadā Latvija turpinās nodrošināt uzņemošās valsts atbalstu NATO paplašinātās klātbūtnes kaujas grupai, pilnveidojot un attīstot savu infrastruktūru, kā arī uzlabojot Nacionālo bruņoto spēku (NBS) sadarbību ar sabiedrotajiem, kopīgi piedaloties militārajās mācībās. Lai to nodrošinātu 2018. gadā notiks jaunu kazarmu un noliktavu būvniecība, militāro poligonu aprīkošana apmācību vajadzībām, kā arī sabiedroto iesaistīšana nacionālajās militārajās mācībās. Papildus tam, tiks stiprināti NATO pretgaisa un jūras aizsardzības elementi un pilnveidoti komandvadības principi, nodrošinot Latvijas aizsardzības interešu iekļaušanu NATO plānošanas dokumentos.

2017. gadā bija turpināti vairāki nozīmīgi NBS spēju attīstības projekti, tai skaitā gaisa telpas novērošanas un pretgaisa aizsardzības spējas pilnveidošana, Sauszemes spēku Mehanizētās kājnieku brigādes izveide, speciālo operāciju spēju attīstība, militāro inženieru spēju pilnveidošana, netiešās uguns atbalsta spējas ieviešana NBS, kā arī Zemessardzes kaujas un reaģēšanas spēju attīstība. 2018. gadā tiks turpināta kaujas un kaujas atbalsta tehnikas piegāde atbilstoši jau parakstītajiem un jauniem līgumiem, tai skaitā STINGER pretgaisa aizsardzības sistēmas, G36 triecienšauteņu, CVR(T) platformu un M109 A50e pašgājēju haubiču piegādes. Lai uzlabotu gaisa telpas novērošanu tiks uzstādīta TPS-77 MRR radaru sistēma. 2018. gadā turpināsies darbs pie zemessargu apgādes ar pamata un specializēto ekipējumu. Tiks veikta 4x4 mobilitātes platformu iegāde. 2018.gadā plānots uzsākt helikopteru nomaiņu.

Uzlabojot NBS kaujas gatavību, kā arī stiprinot savstarpējo sadarbību ar citu valstu partneriem, profesionālā dienesta karavīri 2017. gadā ir regulāri piedalījušies militārajās mācībās, no kurām liela daļa norisinājās arī ārpus Latvijas. 2018. gadā notiks Latvijā līdz šim lielākās NBS vienību, rezerves karavīru un Valsts robežsardzes kopējās militārās mācības “Namejs”, izspēlējot mācību scenāriju valsts aizsardzībai.

2017. gadā īstenoti vairāki militārās infrastruktūras projekti ar mērķi uzlabot karavīru dienesta un sadzīves apstākļus un sniegt uzņemošās valsts atbalstu sabiedroto spēkiem. Tika nodotas ekspluatācijā četras modernas kazarmu ēkas, veikta Ādažu garnizona tehniskā parka pārbūve, to pielāgojot Latvijas bruņoto spēku un NATO sabiedroto spēku bruņutehnikas izvietošanai, apkopei un uzturēšanai, kā arī pabeigta karavīru uzņemšanai paredzētā telšu laukuma būvniecība. Lai īstenotu vērienīgākus un sarežģītākus militāros vingrinājumus un sekmētu NBS un sabiedroto valstu bruņoto spēku kaujas spēju attīstību.

2017. gadā notika Ādažu poligona teritorijas paplašināšana; 2018. gadā Ādažu bāzē tiks turpināta kazarmu un noliktavu būvniecība, kā arī militārās tehnikas izvietošanas un uzturēšanas infrastruktūras attīstība; tiks uzlaboti karavīru sadzīves apstākļi, uzsākot jauna sporta kompleksa izbūvi. Turpmākajos četros gados plānots sākt sešu jaunu bāzu infrastruktūras attīstību Zemessardzes bataljoniem – Rīgā, Jelgavas, Bauskas, Dobeles, Krustpils un Gulbenes novados. Reģiona drošības stiprināšanai Nacionālo bruņoto spēku militāro bāzi tuvāko piecu gadu laikā plānots izveidot arī Rēzeknes novada Lūznavā. 2018. gadā tiks pārņemtas īpašuma tiesības jauno bāzu attīstībai. Lai nodrošinātu nepieciešamo apmācību infrastruktūru NBS un sabiedroto spēku vajadzībām, tiks pilnveidoti divi reģionālie poligoni – "Lāčusils" Alūksnes novadā un "Meža Mackeviči" Daugavpils novadā, kā arī viens specializētais poligons Skrundā militāriem treniņiem pilsētvides apstākļos.

Turpinot karavīru atlīdzības reformu, kuras mērķis ir panākt karavīru atlīdzības konkurētspēju darba tirgū un samazināt atvaļināšanās tendenci, no 2017. gada 1. oktobra tika paaugstināts visu karavīru atalgojums.

2017. gada decembrī valdības apstiprinātais Zemessardzes attīstības plāns 2018.-2027. gadam paredz skaidru modeli Zemessardzes turpmākai attīstībai, stiprinot šo NBS lielāko struktūru un teritoriālās aizsardzības pamatu. Tiek turpināta paaugstinātas gatavības vienību sagatavošana Zemessardzes bataljonos; šīs vienības veidos dažādu specialitāšu pārstāvji, un šobrīd uzsākta mīnmetēju un prettanku, inženieru, pretgaisa aizsardzības un snaiperu spēju attīstīšana. 2017. gadā Zemessardzes mācībās uzsvars tika likts uz komandvadības un operāciju plānošanas spēju pilnveidošanu. Papildus notiek darbs pie NBS profesionālā dienesta kaujas atbalsta apakšvienības izveides Latgales brigādes sastāvā, kurā pārsvarā tiek rekrutēti reģionā dzīvojošie profesionālie karavīri un zemessargi, un kuras pilno kaujas gatavību plānots sasniegt 2018. gada beigās.

Lai veicinātu jauniešu izpratni par valsts aizsardzību tika sekmēta Jaunsardzes kustības attīstība, nodrošinot ikvienam iespēju iesaistīties kādā no 350 izveidotajām mācību vietām. Jaunsargiem tika nodrošināta iespēja mācību gada laikā piedalīties vismaz vienā nometnē, viņi piedalās patriotiskajos pasākumos valsts svētkos un piemiņas un atceres dienās. 2018. gadā tiks uzsākta skolēnu apmācība aizsardzībai būtiskos jautājumos, attīstot valsts aizsardzības mācības priekšmetu un pakāpeniski integrējot to obligātajā izglītības saturā.

2017. gada novembrī Latvija pievienojās Eiropas Savienības Pastāvīgajam strukturētās sadarbības (PESCO) ietvaram drošībā un aizsardzībā. 2018. gadā notiks praktiskais darbs PESCO īstenošanā, tostarp sākotnējo projektu uzsākšana. Latvija ir pieņēmusi lēmumu piedalīties pārrobežu “Militārās mobilitātes” projektā, kas paredz pilnveidot infrastruktūru, vienkāršot un standartizēt procedūras militārā personāla un ekipējuma pārvietošanā ES ietvaros, tai skaitā nepieciešamības gadījumā operatīvi reaģējot uz krīzēm pie ES ārējām robežām.

NBS 2017. gadā ir snieguši savu ieguldījumu un ir stiprinājuši starptautisko drošību, piedaloties sešās starptautiskajās operācijās Afganistānā, Irākā un Mali, kā arī Eiropas Savienības un ANO vadītajā stabilizācijas un pretpirātisma operācijās.

Kiberdrošības stiprināšanas jomā 2017. gadā tika turpināts darbs pie IKT sistēmu drošības nodrošināšanas, valsts un pašvaldību institūcijām ieviešot informācijas un komunikāciju tehnoloģiju sistēmu drošības politikas prasības. Izstrādāts tiesiskais regulējums, lai noteiktu tehniskās un organizatoriskās prasības, kas jāievēro kvalificēta vai kvalificēta paaugstinātas drošības elektroniskā pakalpojuma sniedzējam, t.sk. elektroniskā pakalpojuma sniedzējam, saņemot kvalificētu vai kvalificētu paaugstinātas drošības elektroniskās identifikācijas pakalpojumu. 2017. gadā ir uzsākts un 2018. gadā turpinās darbs pie ES regulējuma ieviešanas Latvijas normatīvajos aktos nolūkā panākt vienādi augsta līmeņa tīklu un informācijas sistēmu drošību visā ES. 2017. gadā darbu uzsāka un pirmos lēmumus pieņēma Digitālās drošības uzraudzības komiteja, kuras uzdevumos ietilpst uzraudzīt un reģistrēt kvalificētus un kvalificētus paaugstinātas drošības elektroniskās identifikācijas pakalpojumu sniedzējus un to sniegtos pakalpojumus, kā arī uzraudzīt un apstiprināt uzticamus sertifikācijas pakalpojumu sniedzējus un to sniegtos pakalpojumus.

## 2.3. Iekšējā drošība kā viens no nacionālās drošības stūrakmeņiem

Iekšējo drošības dienestu darbības efektivitātes un profesionalitātes līmeni kopumā lielā mērā raksturo noziedzības tendences. 2017. gadā salīdzinājumā ar 2016. gadu par 9,6% samazinājies reģistrēto smago noziegumu un par 12,1% kriminālpārkāpumu skaits, kopumā noziedzīgo nodarījumu skaits samazinājies par 3,0%.

2018. gadā tiks turpināti daudzveidīgi pasākumi ekonomisko noziegumu apkarošanai, īpašu uzmanību pievēršot cīņai ar noziedzīgi iegūtu līdzekļu legalizāciju, ES struktūrfondu līdzekļu izkrāpšanu, nelegālas izcelsmes akcīzes preču apriti Latvijā, nelegālu audiovizuāla satura izplatīšanu un noziedzīgiem nodarījumiem maksātnespējas jomā, kurus izdarījuši maksātnespējas administratori.

Lai sekmētu sadarbību un informācijas apmaiņu starp institūcijām, kuru kompetencē ir noziedzības novēršana un apkarošana, tiek veidots Nacionālais kriminālizlūkošanas modelis. MK 2017. gada sākumā apstiprināja kārtību, kādā tiesību aizsardzības iestādes sadarbojas noziedzības apkarošanā, apmainoties ar nepieciešamo informāciju, sagatavojot analītiskos ziņojumus un saskaņojot rīcību, lai sekmētu vairāku iestāžu koordinētu darbību, tādejādi uzsākot Nacionālā kriminālizlūkošanas modeļa īstenošanu. Ir izveidota tiesībaizsardzības iestāžu vadības darba grupa, kuras uzdevums ir nodrošināt nepieciešamās informācijas apmaiņu starp tiesībaizsardzības iestādēm un saskaņot to rīcību, lai sekmētu koordinētu iestāžu darbību atbilstoši noteiktajām noziedzības apkarošanas prioritātēm. 2018. gadā tiks uzsākts darbs pie informācijas sistēmas izveides, kurā tiks nodrošināta apmaiņa ar aktuālo kriminālizlūkošanas informāciju.

2017. gada 1. janvārī Valsts policijas Kriminālizlūkošanas vadības pārvaldes sastāvā darbu uzsāka Noziedzīgi iegūtu līdzekļu atguves un informācijas analīzes struktūrvienība, kura starptautiskās sadarbības ietvaros izpilda pieprasījumus noziedzīgi iegūtas mantas un līdzekļu identificēšanai, pārbaudot identificēto personu nekustāmā un kustāmā īpašuma, uzņēmumu un bezskaidras naudas līdzekļu izcelsmi.

Lai novērstu un apkarotu informātikas jomā izdarītus noziedzīgus nodarījumus nacionālajā līmenī, tika pastiprināta Valsts policijas Kibernoziegumu apkarošanas nodaļas kapacitāte, uzsākot to aprīkot ar speciālo programmatūru un tehniskajām ierīcēm, kas nepieciešamas kibernoziegumu apkarošanai. 2018. gadā tiks paplašināta nodaļas funkcionalitāte un darbība, izveidojot tajā 15 jaunas amata vietas.

Lai nodrošinātu Valsts policijas vecākajiem virsniekiem iespēju saņemt kvalitatīvu un profesijas specifikai atbilstošu augstāko izglītību, MK 2017. gada martā apstiprināja informatīvo ziņojumu "Par Valsts policijas vecāko virsnieku sagatavošanu", kas paredz, ka RSU nodrošinās apmācību programmu policijas virsniekiem no 2017. gada līdz 2022. gadam, tam nolūkam izstrādājot profesionālās bakalaura studiju programmas “Policijas darbs” saturu. Jaunajā mācību programmā 2017. gada septembrī tika uzņemtas 46 Valsts policijas amatpersonas. 2017. gadā īstenota darba samaksas reforma amatpersonām ar speciālajām dienesta pakāpēm.

Latvija ir piedalījusies un piedalīsies ES visaptverošas migrācijas politikas īstenošanā, lai mazinātu nelegālās migrācijas plūsmas, cīnītos pret migrantu kontrabandistiem un stiprinātu ES ārējo robežu pārvaldību. Kopējie Valsts robežsardzes darbības rezultāti liecina, ka nelegālās imigrācijas jomā ir pieaudzis ļaunprātīgas vīzu un bezvīzu režīma, kā arī patvēruma procedūras izmantošanas īpatsvars; lielākā pārkāpēju daļa ir Ukrainas, Moldovas Gruzijas, Krievijas un Baltkrievijas iedzīvotāji. Par robežas šķērsošanu un uzturēšanos ar viltotiem ceļošanas dokumentiem aizturēto personu skaits 2017. gadā salīdzinājumā ar 2016. gadu pieauga par 42,5 %. Savukārt 2017. gadā vairāk nekā trīs reizes ir samazinājies aizturēto personu skaits, kas nelikumīgi šķērsoja robežu ārpus robežšķērsošanas vietām.

2017. gadā tika pabeigta Latvijas – Krievijas valsts robežas demarkācija. Valsts robežas (vienlaikus ES ārējās robežas) aizsardzībai, kā arī cīņai ar nelegālo migrāciju tika turpināta žoga izbūve uz Latvijas – Krievijas robežas, kuru pabeigs 2018. gadā. 2017. gadā ir veikti sagatavošanas darbi Latvijas – Baltkrievijas robežas joslas iekārtošanas un izbūves uzsākšanai (veikta to zemes vienību novērtēšana, no kurām jāveic atsavināšana valsts robežas joslas izveidošanai, kā arī noslēgts līgums par zemes ierīcības projektu izstrādi un realizāciju), izvērtējot iespēju 2018. gadā vienlaikus uzsākt arī robežšķērsošanas vietu “Silene” un “Pāternieki” modernizāciju. Papildus tam tika stiprināta Valsts robežsardzes kapacitāte, nodrošinot ar robežu uzraudzībai nepieciešamo aprīkojumu, atjaunojot Valsts robežsardzes helikopteru parku, kā arī ieviešot vienotu kinologu apmācības sistēmu.

Stiprinot ES ārējo robežu, 285 Valsts robežsardzes amatpersonas 2017. gadā piedalījās Eiropas Robežu un krasta apsardzes aģentūras “Frontex” organizētajās misijās. Pēc “Frontex” aicinājuma Valsts robežsardzes kuģis “Valpas” ar 15 cilvēku apkalpes ekipāžu pašlaik piedalās misijā Vidusjūrā.

Lai uzlabotu ugunsdrošības situāciju valstī, 2018. gadā izskatīšanai MK tiks virzīts konceptuālais ziņojums, no kura valdība izvēlēsies piemērotākos risinājumus valsts ugunsdrošības uzraudzības un prevencijas pasākumu pilnveidošanai, brīvprātīgo ugunsdzēsēju organizāciju un pašvaldību ugunsdzēsības dienestu attīstībai, kā arī ugunsdrošības pakalpojumu sniegšanas jomas regulēšanai. Tam nolūkam tiks izstrādāti attiecīgi grozījumi Ugunsdrošības un ugunsdzēsības likumā, kā arī saistītajos MK noteikumos, paredzot, ka pasākumus ugunsdrošības prasību nodrošināšanai var veikt fiziska persona ar attiecīgu kvalifikāciju vai apmācību, kā arī noteiktas kvalifikācijas prasības fiziskajām personām, kuras veic pasākumus ugunsdrošības normu nodrošināšanai.

Pilnveidojot valsts materiālo rezervju veidošanas un pārvaldīšanas sistēmu, MK ir atbalstījis decentralizētu pieeju valsts materiālo rezervju veidošanai, paredzot, ka katra nozares ministrija ir atbildīga par savu materiālo rezervju pārvaldīšanu, un šogad pieņemot jaunu Valsts materiālo rezervju likumu.

# Demogrāfiskās situācijas uzlabošana un sociālais nodrošinājums

Piedāvātie risinājumi sociāla nodrošinājuma pilnveidošanai 2017. un 2018. gadā ir vērsti uz stratēģiskā mērķa sasniegšanu tautas ataudzes jomā – dzimstības veicināšanu, nabadzības riska mazināšanu atsevišķām ģimeņu kategorijām – daudzbērnu ģimenēm un ģimenēm, kur bērnus audzina viens pieaugušais, kā arī pensionāriem. Sociālo politiku valdība pakāpeniski virza uz aprūpi ārpus institūcijām, vienlaikus turpinot darbu pie aprūpes pilnveidošanas esošajās institūcijās pieaugušajiem, kā arī uz sociālo pabalstu sistēmas pilnveidošanu, vienlaikus saglabāt motivāciju cilvēkiem atgriezties darbā.

Demogrāfiskās situācijas uzlabošanai 2017. gadā:

* palielināts minimālais apgādnieka zaudējuma pensijas apmērs bērniem, tuvinot to minimālajam valstī noteikto uzturlīdzekļu apmēram;
* palielināts ģimenes valsts pabalsts, ko ģimenes saņem par ceturto un nākamajiem bērniem;
* atbalstīta lielāku valsts sociālās apdrošināšanas iemaksu veikšana pensiju, invaliditātes un bezdarba apdrošināšanai bērna kopšanas atvaļinājuma laikā;
* daudzbērnu ģimenēm piešķirta braukšanas maksas atlaide starppilsētu sabiedriskajā transportā 25% apmērā vienreizējām biļetēm vai 20% apmērā abonementiem;
* tiek nodrošināts lielāks pabalsts aizbildnim par bērna uzturēšanu;
* sociālās apdrošināšanas iemaksas pirmsadopcijas periodā tiek veiktas arī invaliditātes apdrošināšanai un lielākā apmērā arī pensiju un bezdarba apdrošināšanai;
* tiek apmaksāts 10 kalendāra dienu ilgs papildu atvaļinājums vienam no adoptētājiem, kuri adoptējuši bērnu jaunāku par trim gadiem;
* atlīdzība par adoptējamā bērna aprūpi palielināta no 49,80 euro uz 171 euro mēnesī.

2018. gadā tiks:

* no 1. marta ieviests jauns atbalsta mehānisms – piemaksa pie ģimenes valsts pabalsta, kuru var saņemt ģimenes, kurās aug divi un vairāk bērnu;
* ģimenes valsts pabalsts piešķirts līdz bērna 20 gadu vecuma (iepriekš – 19 gadi) sasniegšanai, kamēr viņš/viņa mācās vispārējās vai profesionālās izglītības iestādē, kā arī par bērnu, kurš mācās profesionālajās izglītības iestādēs un saņem stipendiju;
* palielināts pabalsts audžuģimenei bērna uzturam, pieaug atlīdzība audžuģimenei; bērniem līdz sešu gadu vecumam līdz 215 eur (iepriekš 95 eur), bet 7-17 gadu veciem bērniem līdz 258 eur (iepriekš 114 eur) mēnesī;
* palielināts garantētais minimālais ienākuma līmenis no 49,80 euro līdz 53 euro mēnesī;
* veiktas sociālās apdrošināšanas iemaksas (pensiju apdrošināšanai, invaliditātes apdrošināšanai un apdrošināšanai pret bezdarbu) personām, kuras pilda audžuģimenes pienākumus un nav sociāli apdrošinātas;
* palielināta atlīdzība par adoptējamā bērna aprūpi sociāli apdrošinātām personām, kuras aprūpē bērnu līdz 8 gadu vecumam un šai laikā atrodas kopšanas atvaļinājumā vai strādā mazāk par 20 stundām nedēļā.

2018. gadā tiks ieviests specializēto audžuģimeņu statuss un izveidoti reģionālo atbalsta punkti, kā arī sāks funkcionēt audžuģimeņu reģistrs, paātrinot ārpusģimenes aprūpē esoša bērna nonākšanu audžuģimenē (nevis bērnu aprūpes iestādē).

Līdz 2018. gada 1. maijam 30 Latvijas uzņēmumos tiek īstenots pilotprojekts par elastīgu bērnu uzraudzības pakalpojumu sniegšanu vecākiem, kuri strādā nestandarta darba laiku (darbs maiņās vai nakts stundās). Pielāgojoties vecāku darba grafikam, tiek sniegts atbalsts reģistrētas aukles vai iestādes pakalpojumam bērnu pieskatīšanai līdz 20 stundām nedēļā. Pēc rezultātu izvērtēšanas tiks lemts par tālākajām darbībām.

2017. gadā MK noteica kārtība, kādā pašvaldība privātajām pirmskolas izglītības iestādēm sedz pirmsskolas izglītības programmas izmaksas; vidējais pašvaldības atbalsts no 2017. gada novembra palielināts līdz 195,88 euro (179,97 euro 2016.gadā).

Aktīvu darbību turpināja starpinstitucionālā ekspertu sadarbības platforma "Demogrāfisko lietu centrs". 2017. gadā tika uzsākts longitudināls pētījums, lai perspektīvā iegūtu informāciju par īstenoto ģimenes atbalsta politikas iniciatīvu un ieguldīto finanšu līdzekļu ietekmi uz tautas ataudzi.

2017. gadā tika turpināta mājokļu garantiju programma kredītspējīgajām ģimenēm, pilnībā vai daļēji aizstājot pirmo iemaksu mājokļa iegādei. 2018. gadā programmas tvērums tiks paplašināts, to attiecinot arī uz jaunajiem speciālistiem; tam nolūkam ALTUM veido jaunu finanšu pakalpojumu – garantiju augstāko vai profesionālo izglītību ieguvušajiem. Programmas īstenošanai 2018.-2020. gados papildu piesaistīti 4 milj. euro katru gadu.

Ģimeņu attiecību stabilitātes veicināšanai liela uzmanība pievērsta preventīvo pasākumu īstenošanai. 2017. gadā īstenots pilotprojekts, nodrošinot iespēju saņemt daļēji valsts apmaksātus mediācijas pakalpojumus ģimenes strīdu gadījumā; iedzīvotājiem, kuri plāno reģistrēt laulību, piedāvātas valsts apmaksātas izglītojošas lekcijas un diskusijas par ģimenes veidošanu. Aktualizējot problēmu par vardarbību ģimenē, 2017. gadā pilnveidota institūciju sadarbība vardarbības novēršanai, izstrādāta un aprobēta policijas riska izvērtējuma anketa (izmantošanai izsaukumos uz ģimenes konfliktiem), notiek izskaidrošanas un vardarbības prevencijas darbs, uzsākta metodiku un apmācību izstrāde pašvaldību sociālajiem darbiniekiem.

“Uzturlīdzekļu garantiju fonda likuma” grozījumi vienkāršoja procedūru, kā arī no 2017. gada 1. aprīļa samazināja līdz 3 mēnešiem laiku, kāds bezstrīdus gadījumos paiet līdz uzturlīdzekļu izmaksas uzsākšanai no Uzturlīdzekļu garantijas fonda administrācijas. No 2017. gada 1. septembra ir paplašināts uzturlīdzekļu saņēmēju loks, nosakot, ka uzturlīdzekļi tiek izmaksāti personai līdz 21 gada vecuma sasniegšanai, ja tā Latvijā turpina iegūt pamatizglītību, vidējo izglītību, arodizglītību vai speciālo izglītību. Lai veicinātu uzturlīdzekļu parādu nomaksu, no vienas puses parādniekiem tiek dota iespēja noslēgt ar administrāciju izdevīgu vienošanos, nosakot kārtību, kādā veicami uzturlīdzekļu un likumisko procentu maksājumi; no otras puses, ja persona izvairās no savu bērnu uzturēšanas, ir pamats saukšanai pie kriminālatbildības, papildus 2018. gadā MK inicializēs paplašinātus aizliegumus. Sakarā ar Uzturlīdzekļu garantiju fonda izdevumu straujo pieaugumu (2017. gada novembrī fonds maksāja uzturlīdzekļus 36 355 parādnieku vietā), tiks regulāri monitorēta situācija un izstrādāti turpmākie tiesiskie instrumenti.

2018. gada pavasarī tiks saņemts OECD pētījums par pensijas sistēmas ilgtspēju. Lai paaugstinātu pensionāru ienākumu līmeni:

* 2017. gadā divkāršots pensiju indeksācijas mērogs;
* No 2018. gada 1. oktobra vēl straujāk tiks palielināta indeksācija pensionāriem ar lielāku apdrošināšanas stāžu, kā arī par darbu kaitīgos, sevišķi kaitīgos un smagos darba apstākļos;
* No 2018. gada 1. jūlija palielināta piemaksa par katru darba stāža gadu, kas uzkrāts līdz 1996. gadam (1,50 euro līdzšinējā 1euro vietā mēnesī) pensionāriem, kuri pensijas vecumu bija sasnieguši līdz 1995. gada 31. decembrim un kuriem piešķirta vecuma vai invaliditātes pensija;
* līdz 2018. gadam tiks pārskatītas pārskata krīzes laikā 2010.-2015. gados piešķirtās vai pārrēķinātās vecuma, izdienas vai apgādnieka zaudējuma pensijas.

No 2017. gada februāra, izvērtējot trūcīgās personas statusu, darbu uzsākušajai personai pirmos trīs mēnešus neņem vērā ienākumus līdz minimālās algas apmēram; ģimenēm ar bērniem, pretendējot uz sociālo palīdzību, kopējos ģimenes ienākumos neņem vērā ģimenes valsts pabalstu.

Ar 2017. gadā pieņemtā Sociālā uzņēmuma likuma spēkā stāšanos 2018. gada 1. aprīlī, sociālā uzņēmējdarbība pirmoreiz iegūst tiesisko ietvaru, paredzot gan kritērijus sociālā uzņēmuma statusa iegūšanai, gan kārtību, kā valsts atbalstīs šāda veida uzņēmējdarbību, sekmējot sociālās atstumtības riskam pakļauto iedzīvotāju nodarbinātību.

Lai paplašinātu personu ar invaliditāti vienlīdzīgās iespējas, 2018. gadā tiks uzsākts pilotprojekts, kas cilvēkiem ar garīga rakstura traucējumiem sniegs praktisku palīdzību dažādu juridisku un finanšu jautājumu risināšanā.

# Reformas izglītībā un zinātnē

Valdība aktīvi strādā pie visaptverošām reformām izglītībā, kuras nepieciešamas, lai nodrošinātu mainīgās vides mijiedarbību ar tādām zināšanām un prasmēm, kas veicina personas kompetenci, tās radošumu un spēju pielāgoties dažādiem izaicinājumiem, tai skaitā izprotot nepieciešamību mācīties visa mūža garumā.

Pētniecībā darbs 2018.-2021. gados koncentrēsies uz mūsu valstij un sabiedrībai svarīgiem jautājumiem. Īpaši izcelta drošība – gan energoapgādes, gan tehnoloģiju, gan sabiedrības jomā. Būtiski pastiprināts pētījumu rezultātu valorizācijas aspekts.

## 4.1. Vispārējās izglītības iestāžu tīkla un izglītības sistēmas reforma

2017. gadā noslēdzās pētījums par vispārējās izglītības iestāžu tīkla optimizāciju. Pamatojoties uz tā rezultātiem, 2018. gadā turpinās diskusijas ar pašvaldībām un citām iesaistītajām institūcijām par labākajiem risinājumiem efektīva vispārējās izglītības iestāžu tīkla attīstībai, ņemot vērā izglītības iestāžu kvalitatīvos un kvantitatīvos rādītājus, kā arī izvērtējot reālo situāciju konkrētajā reģionā. Līdz 2018. gada augustam tiks noteikts minimāli pieļaujamo skolēnu skaits un kritēriji 10.-12. klasēm maksimāli pieļaujamā izglītojamo skaita noteikšanai klasē un klašu grupās pašvaldību, valsts augstskolu un privātajās vispārējās izglītības iestādēs.

Izstrādāts mācību saturs, un definēti skolēnu sasniedzamie rezultāti pirmsskolā, pamatizglītībā un vispārēja vidējā izglītībā, kā arī uzsākta izstrādātā kompetenču pieejā balstītā mācību satura aprobācija 100 izglītības iestādēs. Normatīvā bāze jaunā mācību satura ieviešanai tiks apstiprināta 2018. gadā, lai to ieviestu pakāpeniski sākot ar 2018. gada 1. septembri.

2018. gada janvārī MK atbalstīja izmaiņas Izglītības likumā un Vispārējās izglītības likumā, kas vidusskolā paredz pakāpenisku pāreju uz mācībām latviešu valodā no 2019. gada 1. septembra.

2017. gadā tika pārskatīta bakalaura līmeņa pedagogu sagatavošanas sistēma un izstrādāts modelis konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā. Augstskolas, kuras īsteno pedagoģijas studijas, saņems investīcijas 10 milj. euro apjomā skolotāju sagatavošanas sistēmas restartam. No 2017. gada tiek pakāpeniski ieviesta MK apstiprinātā jaunā pedagogu profesionālās darbības kvalitātes novērtēšanas organizēšanas kārtība, līdzšinējo piecu pakāpju sistēmu mainot uz trim. Par svarīgāko novērtējuma kritēriju tiek izceltas pedagoga sadarbības prasmes, ikdienas darbs mācību stundā un atbalsts skolēnu spēju attīstībā.

2017. gadā uzsākts darbs pie izglītības kvalitātes monitoringa sistēmas izveides. Jaunā sistēma balstīsies uz statistiskās informācijas, salīdzinošo izglītības pētījumu rezultātu, valsts līmeņa izglītojamo sasniegumu un citu izglītības iestāžu darba rezultātus raksturojošu rādītāju mērīšanu, centralizēto eksāmenu rezultātu analīzi un akreditācijas un licencēšanas, kā arī pedagogu darbības kvalitātes novērtēšanas informācijas izmantošanu, ievērojot vidējā un ilgtermiņā sasniedzamos nozares stratēģiskos mērķus un rezultātus.

Pilnveidots jaunais pedagogu darba samaksas modelis, precizējot prasības saistībā ar pedagogu algu likmēm un darba slodzi, lai īstenotu pedagogu darba samaksas jaunās sistēmas mērķi – samazināt darba samaksas nevienlīdzību starp vienādu darbu strādājošiem skolotājiem dažāda lieluma skolās. Pieņemts pedagogu darba samaksas pieauguma grafiks laika periodam no 2018. gada 1. septembra līdz 2022. gada 31. decembrim, sasaistot pedagogu darba samaksas pieaugumu ar plānotajiem finanšu ietaupījumiem atbilstoši pašvaldību pieņemtajiem lēmumiem attiecībā uz pašvaldību izglītības iestādēm. 2018. gadā tiks izstrādāti un pieņemti MK noteikumi par sociālā atbalsta sistēmas izveidi vispārējās izglītības pedagogiem, kuri pašvaldību dibināto izglītības iestāžu likvidācijas vai reorganizācijas gadījumā zaudēs darbu un kuriem līdz pensionēšanās vecuma sasniegšanai ir palicis ne vairāk kā trīs gadi.

2017. gadā profesionālās izglītības attīstībai un kvalitātes nodrošināšanai uzsākta 47 profesiju standartu (profesiju kvalifikācijas prasību) izstrāde. Tiek stiprināti profesionālās izglītības kompetenču centri, paplašinot izglītības iespējas dažādām iedzīvotāju grupām, samazinot pieaugušo izglītības sniedzēju tīkla fragmentāciju un sadrumstalotību, veicinot sadarbību ar privāto sektoru, attīstot spēju veidot mācību piedāvājumu komersantiem, kas nodrošinātu uzņēmumu attīstībai nepieciešamās prasmes. Tiek modernizēta infrastruktūra STEM pirmā līmeņa profesionālās augstākā izglītības studiju programmām.

2017. gadā veikts padziļinātas ekspertīzes pētījums par profesionālās vidējās izglītības finansēšanu Latvijā, uz tā pamata 2018. gadā tiks pilnveidots profesionālās izglītības programmas finansēšanas modelis. Ir veikti grozījumi likumā “Par budžetu un finanšu vadību”, paredzot procedūru vienkāršošanu pašu ieņēmumu ieplānošanai un to neizmantoto atlikumu pārnešanai uz nākamo gadu. Turpinās elastīgas pieejas ieviešana attiecībā uz pakalpojumu izcenojumu profesionālās izglītības iestāžu cenrāžos, kā arī uzsākts darbs pie snieguma finansējuma ieviešanas profesionālajā izglītībā (tostarp arī par sadarbību ar privāto sektoru).

Lai darba devēji varētu iegūt nepieciešamās pedagoģiskās prasmes un aktīvāk iesaistītos darba vidē balstītās mācībās vidējā profesionālajā izglītībā, noteikts izglītības programmas apguves minimālais apjoms pedagoģiskajām zināšanām. Prasības par pedagoģisko kompetenci tiks piemērotas ar 2019. gada 1. janvāri.

## 4.2. Augstākās izglītības kvalitātes uzlabošana un finansējuma efektīva pārvaldība

Ir ieviestas pārmaiņas augstākās izglītības finansēšanas sistēmā, īstenojot trīs pīlāru finansēšanas modeli. Īstenota paredzētā ikgadēja modeļa pirmā (studiju un pētniecības bāzes finansējums) un otrā pīlāra (politikas mērķiem atbilstoši darbības rezultāti) rezultātu izvērtēšana; 2017. gadā 14 sekmīgākajām augstskolām un koledžām papildus piešķirti 6,5 milj. euro. 2018. gadā tiks ieviesta jauna otrā pīlāra finansējuma formulas sastāvdaļa attiecībā uz augstākās izglītības iestādēm, kuras gatavo topošos pedagogus. Papildu finansējums tiks piešķirts atkarībā no tā, cik absolventu ir uzsākuši darba gaitas vai jau strādā izglītības iestādēs nākamajā mācību gadā pēc augstskolas absolvēšanas.

Trešā pīlāra (attīstības finansējums) ietvarā, 2017. gadā ir izvērtētas attīstības stratēģijas Latvijas augstskolām, kuras īsteno STEM studiju programmas, un augstskolu zinātniskām institūcijām, kas veic pētījumus viedās specializācijas jomās. Uz apstiprināto stratēģiju pamata papildus tiek īstenoti ieguldījumi studiju programmu konsolidācijā, inovāciju granti studentiem, akadēmiskā personāla kvalifikācijas paaugstināšana un labākā augstskolu pārvaldība, kā arī pēcdoktorantūras pētījumi.

Sākot ar 2017. gada decembri, augstskolas sniedz datus Studējošo un absolventu reģistram; sākot ar 2019. gadu, apkopotā absolventu informācija būs publiski pieejama. Izveidotā sistēma īsteno absolventu darba gaitu monitoringu, ļauj novērtēt absolventu darba tirgus panākumus, sniedz topošiem studentiem objektīvu informāciju par absolventu nodarbinātības līmeni, nodarbinātības jomu un vidējo atalgojumu, dodot iespēju jauniešiem izdarīt informētāku izvēli attiecībā uz plānotajām studijām un nodrošinot jaunu speciālistu sagatavošanu darba tirgū pieprasītākajās profesijās.

2017. gadā pabeigta koledžu attīstības stratēģiju vērtēšana, plānojot ieguldījumus koledžās atbilstoši viedās specializācijas mērķiem. Tika vērtēta iespējamā koledžu turpmākā konsolidācija, stiprinot sadarbību ar profesionālo izglītību, veidojot ciešāku sinerģiju starp koledžas izglītību un profesionālās izglītības programmām, veicinot koledžu integrāciju augstskolās.

2018. gadā tiks pārskatīti Latvijas stipendiju ārvalstniekiem piešķiršanas kritēriji, lai palielinātu ārvalstu studējošo īpatsvaru, tādējādi veicinot augstākās izglītības un pētniecības vides internacionalizāciju.

## 4.3. Zinātniskās darbības izcilības nodrošinājums

2017. gadā tika veiktas nepieciešamās darbības, lai nodrošinātu valsts investīciju koncentrēšanu zinātnes jomās, kurās ir vislielākais potenciāls: MK apstiprināja prioritāros zinātnes virzienus 2018.–2021. gadam un jauno fundamentālo un lietišķo pētījumu projektu izvērtēšanas, finansēšanas un administrēšanas kārtību. 2018. gada februārī, Latvijas Zinātnes padome izsludināja pirmo fundamentālo un lietišķo projektu konkursu. Nākamajos trīs gados paredzēts finansēt projektus kopumā par 18,9 miljoniem eiro, paredzot līdz 300 tūkstošiem eiro viena projekta īstenošanai.

Kopējie 2017. gada valsts budžetā plānotie izdevumi pētniecībai un attīstībai (zinātnei, tehnoloģiju attīstībai un inovācijai) bija 80 milj. Eiro; 2018. gada budžetā tie palielināti līdz 100 milj. eur. Strukturālo reformu rezultātā ir samazināta pētniecības fragmentācija, veidojot mazāku skaitu spēcīgāku valsts finansētu zinātnisko institūciju. 2018. gadā pārdefinēsim akadēmiskā personāla kvalifikācijas novērtēšanas kritērijus, lai nodrošinātu akadēmiskajam un zinātniskajam personālam karjeras izaugsmes iespējas augstākās izglītības sistēmā.

2017. gadā tehnoloģiju pārneses programmas ietvaros apstiprināti 10 zinātnisko ideju komercializācijas projekti tehniski ekonomiskās priekšizpētes un komercializācijas stratēģijas izstrādei un apstiprināti 7 komersantu pieteikumi par vaučeru atbalsta piešķiršanu. 2018.gada pirmajā ceturksnī apstiprinās vēl apmēram 30 komercializācijas projektus un 3 vaučeru projektus. Minētās aktivitātes sniegs ieguldījumu Latvijas Viedās specializācijas stratēģijas mērķu sasniegšanā un atbalstīs nepieciešamās pētniecības rezultātu komercializācijas kompetences attīstīšanu valsts pētniecības organizācijās.

2017. gadā ir iesniegti 30 projektu pieteikumi programmā “Apvārsnis 2020” ar 42 dalībniekiem no Latvijas, piesaistot vairāk nekā 19 milj. Eiro finansējumu. 2016.-2017. gados Latvija ir iestājusies piecos starptautiskajos pētniecības infrastruktūras konsorcijos (BBMRI, CLARIN, ESS, EATRIS, JIVE), kas pavēra iespēju attīstīt vietējo pētniecības infrastruktūru un attīstīt to sadarbībā ar konsorcija partneriem. Līdz 2020. gadam plānota iestāšanās vēl trīs starptautiskajos konsorcijos, kuri vēl ir tapšanas stadijā (INSTRUCT, EU-OPENSCREEN, MIRRI). Šobrīd zinātniskās institūcijas, kas ir nacionālie kontaktpunkti Eiropas pētniecības infrastruktūru stratēģiskā foruma konsorcijiem, izstrādā Latvijas Nacionālās partnerības plānu nacionālā konsorcija izveidei.

2017. gadā uzsākta Latvijas iestāšanās procedūra Eiropas Kodolpētījumu organizācijā (CERN). 2018.gadā valdība nolēma atbalstīt līguma izstrādi par Latvijas pievienošanos CERN asociētās valsts statusā. Valsts dalība organizācijā ne tikai sekmēs Latvijas tēla veidošanu starptautiskā līmenī, bet veicinās Latvijas tautsaimniecības attīstību, sekmējot zināšanu pārnesi starpdisciplināru pētījumu veikšanā un starptautisku sadarbības tīklu veidošanu.

## 4.4. Efektīva mūžizglītības sistēma

Valdība uzskata regulāru darbaspēka apmācību par vienīgo ceļu, kā nodrošināt izaugsmi situācijā, kad darbaspēka daudzums sarūk, kā palielināt ekonomikas produktivitāti, kā efektīvāk izmantot pieejamos resursus, kā mazināt strukturālo bezdarbu.

2017. gadā izveidota starpnozaru konsultatīva institūcija – Pieaugušo izglītības pārvaldības padome, kuras darbības uzdevums ir nodrošināt pieaugušo izglītības pārvaldības modeļa ietvaros paredzēto pasākumu koordināciju un uzraudzību. Pieaugušo izglītības pārvaldības modeļa ieviešanas plānā 2018. gadam iekļauto pasākumu mērķis ir novērst darbaspēka kvalifikācijas neatbilstību darba tirgus pieprasījumam un veicināt strādājošo konkurētspēju, kvalifikācijas pilnveidi.

Pirmajā pieteikšanās kārtā pieaugušo izglītības projektā "Nodarbināto personu profesionālās kompetences pilnveide" saņemti vairāk kā 6000 pieteikumu no pašnodarbinātajiem un strādājošajiem, lai celtu savu kvalifikāciju sfērās, kurās kvalificēta darbaspēka trūkums ir visaktuālākais visā Latvijā (būvniecība, metālapstrāde, mašīnbūve un mašīnzinības, kokrūpniecība, elektronisko un optisko iekārtu ražošana, IKT). Augstā aktivitāte liecina par vajadzību un interesi pieaugušo mācībās; jaunās zināšanas veicinās strādājošo konkurētspēju un darba tirgus produktivitāti.

# Reformas veselības aprūpē

Veselības aprūpes reformu mērķis ir uzlabot no valsts budžeta līdzekļiem apmaksāto veselības aprūpes pakalpojumu kvalitāti un pieejamību Latvijas iedzīvotājiem, tādējādi palielinot iedzīvotāju veselīgi nodzīvoto mūža gadu skaitu.

## 5.1. Ilgtspējīgas veselības aprūpes finansēšanas sistēmas izstrāde

Veselības aprūpes reformu īstenošana tika uzsākta 2017. gadā, kad, lai uzlabotu onkoloģisko saslimšanu diagnostiku un ārstēšanu, mazinātu ambulatoro pakalpojumu gaidīšanas rindu un nodrošinātu jaunākās paaudzes medikamentus vīrushepatīta C slimnieku ārstēšanai, no EK piešķirtās budžeta deficīta atkāpes tika piesaistīts papildu finansējums 34,3 milj. euro apmērā. Tā rezultātā pagājušajā gadā ir samazinājušās gaidīšanas rindas uz ārstniecības pakalpojumu saņemšanu vidēji par 25%. Šis finanšu piešķīrums konkrētajiem pakalpojumiem tiks nodrošināts arī 2018.-2019. gados.

Plānojot veselības jomas turpmāko attīstību, 2017. gada jūlijā MK akceptēja konceptuālo ziņojumu “Par veselības aprūpes sistēmas reformu”, kurā noteikts papildus nepieciešamais finansējums ambulatoro un stacionāro veselības aprūpes pakalpojumu pieejamības uzlabošanai, ārstniecības personu darba samaksas palielinājumam, ārstniecības pakalpojumu tarifa elementu palielināšanai, medicīnas izglītības nodrošināšanai, kompensējamo un centralizēti iepērkamo medikamentu apmaksai.

Salīdzinājumā ar 2017. gadā jau piešķirto papildus finansējumu veselības aprūpes reformu īstenošanai veselības jomas budžets 2018. gadā ir palielināts par vēl 194 milj euro; tikai 40% no šīs summas piešķirti, izmantojot EK pieļauto budžeta deficīta atkāpi. Valsts budžeta finansējums veselības jomai 2018. gadam ir lielākais nozares finansējums pēc Latvijas neatkarības atgūšanas.

Lai nodrošinātu veselības aprūpes cilvēkresursu pieejamību, tiek risināts atalgojuma jautājums. 2017. gadā pieņemtie grozījumi Ārstniecības likumā nosaka pakāpenisku atteikšanos no pagarinātā normālā darba laika līdz 2020. gadam. 2018. gadā plānots palielināt darba samaksu ārstiem un funkcionālajiem speciālistiem vidēji par 44%, ārstniecības un pacientu aprūpes personām un funkcionālo speciālistu asistentiem vidēji par 38%, ārstniecības un pacientu aprūpes atbalsta personām vidēji par 24%. Savukārt stacionārajās iestādēs, saistībā ar obligātajām piemaksām par diennakts darba režīmu un pagarinātā normālā darba laika pakāpenisku atcelšanu, ārstniecības personāla darba samaksa palielināsies vēl būtiskāk. Slimnīcu un citu ārstniecības iestāžu vadības uzdevums ir īstenot atalgojumam paredzēto finanšu līdzekļu taisnīgu sadali, nodrošinot, ka vispirms atalgojums pieaug zemāk atalgotajiem darbiniekiem.

Lai nodrošinātu cilvēkresursu atjaunotni veselības aprūpē, 2017./2018. mācību gadā par 20 vietām ir palielināts no valsts budžeta līdzekļiem finansēto rezidentūras studiju vietu skaits, tādā veidā kopumā nodrošinot 250 valsts finansētas rezidentūras studiju vietas. 2018. gadā tiks uzsākta ārstniecības procesā iesaistītā personāla profesionālā pilnveide sirds un asinsvadu, onkoloģijas, bērnu un garīgās veselības jomās.

Konceptuālajā ziņojumā “Par veselības aprūpes sistēmas reformu” definēti steidzamās medicīniskās palīdzības pakalpojumu sniedzēji, valsts apmaksāto stacionāro veselības aprūpes pakalpojumu sniedzēju (slimnīcu) sadalījums pa pakalpojumu līmeņiem, kā arī iezīmētas stacionāro veselības aprūpes pakalpojumu sniedzēju sadarbības teritorijas. Šobrīd uzsākta veselības sistēmas reformas ietvaros plānoto pasākumu īstenošana, tai skaitā investīcijas terciārā un reģionālā līmeņa slimnīcās, kā arī monoprofila iestādēs, kas nodrošina rehabilitācijas, dzemdību palīdzības un traumatoloģijas pakalpojumu sniegšanu. Nākotnē ieguldījumi tiks veikti arī 1. un 2. līmeņa slimnīcās, kurās tiek nodrošināti pamata medicīniskie pakalpojumi.

Kopš 2018. gada 1. janvāra darbojas e-veselības sistēma, kas paredz pakāpenisku pāreju uz medicīnisko dokumentu apriti valstī elektroniskā veidā, tādējādi nodrošinot efektīvāku veselības aprūpes sistēmas darbību, uzraudzību un analīzi. Vidējā termiņā tas nozīmē ārstniecības procesa kvalitātes uzlabošanos un pieeju attālinātām speciālistu konsultācijām, kas pozitīvi ietekmēs ārstniecības rezultātu.

E-veselības sistēmā ir iekļautas visas ārstniecības iestādes, ārsti un farmaceiti, no 2018. gada darbnespējas lapu un valsts kompensējamo medikamentu recepšu aprite ir tikai elektroniska. E-veselības sistēmas ieviešanai jau 2016.gadā darbību uzsāka e-veselības portāla *www.eveseliba.gov.lv* publiskā un vēlāk arī slēgtā daļa. 2017. gada laikā nodrošināta sistēmas pilotēšana, īstenota informatīva kampaņa par e-receptes un e-darbnespējas lapu izmantošanas kārtību, kā arī organizēti semināri ģimenes ārstiem par darbu ar e-veselības sistēmu. Šobrīd izrakstīto e-recepšu skaits sasniedzis vienu miljonu, bet janvāra mēnesī izrakstīto e-darbnespējas lapu skaits pieaudzis par 96 000. 2018. gadā sistēmā pakāpeniski tiks pievienotas jaunas iespējas, tai skaitā ar 1. martu ieviests e-nosūtījums pie speciālista.

2016. gada oktobrī, pieņemot konceptuālo ziņojumu "Par Latvijas veselības aprūpes finansēšanas modeļa maiņu", tika atbalstīta valsts universālās obligātās veselības apdrošināšanas ieviešana no valsts budžeta. Secīgi 2017. gadā Saeimā pieņemts lēmums, kas nosaka, ka valsts sociālās apdrošināšanas obligāto iemaksu daļa viena procentpunkta apmērā ir paredzēta veselības aprūpes pakalpojumu finansēšanai. Veselības aprūpes pakalpojumu finansēšanai paredzēto līdzekļu izlietojumu un personu tiesības saņemt veselības aprūpes pakalpojumus nosaka 2017. gadā izstrādātais un Saeimā pieņemtais Veselības aprūpes finansēšanas likums. Tajā noteikts, kādi pakalpojumi ietilpst valsts apmaksātās medicīniskās palīdzības minimumā, kuru saņem ikviens neatkarīgi no veiktajām veselības apdrošināšanas iemaksām, noteiktas personas tiesības valsts obligātās veselības apdrošināšanas ietvaros saņemt primāros, sekundāros un terciāros veselības aprūpes pakalpojumus, kā arī ambulatorajai ārstēšanai paredzētās zāles un medicīniskās ierīces. Atbilstoši likumam 2018. gadā tiek izstrādāti MK noteikumi un likumprojekts par kritērijiem veselības aprūpes pakalpojuma iekļaušanai valsts apmaksājamo veselības aprūpes pakalpojumu klāstā un kritērijiem, pēc kādiem var tikt pieņemts lēmums slēgt līgumu par valsts apmaksāto veselības aprūpes pakalpojumu nodrošināšanu. Vienlaikus, stiprinot dialogu ar sociāliem partneriem, 2018. gadā darbu uzsāks Nacionālā veselības dienesta konsultatīvā padome, kuras galvenais uzdevums būs sekot līdzi veselības aprūpes valsts finansējuma izlietojumam.

# Pēcvārds

Lai arī tautsaimniecība sekmīgi attīstās, tomēr mūsu uzdevums ir neapstāties pie sasniegtā, bet turpināt iesākto darbu, lai nodrošinātu stabilu iedzīvotāju dzīves kvalitātes pieaugumu.

Valdības vēlme ir panākt sabalansētu 5% IKP pieaugumu ik gadu vidējā termiņā, Latvijas ekonomikas konkurētspēju balstot uz tehnoloģiskiem faktoriem, ražošanas efektivitāti, inovācijām. Šis ir ļoti ambiciozs mērķis, kam ir nepieciešama ambiciozāka rīcība: Latvijas dabas resursu efektīvāka izmantošana, palielinot galaproduktu vērtību, vietējā cilvēkkapitāla attīstība, kas ietver gan produktivitātes pieaugumu, gan darbaspēka profesionālo un iekšējo mobilitāti, inovācijas aktualizēšana, valstij, kā lielo kapitālsabiedrību īpašniekam, rādot priekšzīmi privātajiem uzņēmējiem.

Līdz gaidāmajām Saeimas vēlēšanām vēl jāpaveic daudz darbu un ir svarīgi nesamazināt uzņemto valdības darbu tempu. Tāpat kā līdz šim, valdībai jāturpina strādāt vienotā komandā, jo katra darba atlikšana radītu negatīvu ietekmi uz Latvijas attīstību pārskatāmā nākotnē.

Lai sasniegtu izvirzītos mērķus, valdība arī 2018. gadā turpinās dialogu ar uzņēmējiem, arodbiedrībām, nevalstiskajām organizācijām un citiem sabiedrības pārstāvjiem. Tikai kopīgā darbā ir iespējams nodrošināt ilgtspējīgu izaugsmi.

Ministru prezidents,

Veselības ministra pienākumu izpildītājs (paraksts\*) Māris Kučinskis

\*Dokuments ir parakstīts ar drošu elektronisko parakstu

Iesniedzējs:

Ministru prezidents M.Kučinskis

veselības ministra

pienākumu izpildītājs